Penduduk risau Kluster Sivagangga
Oleh KOSMO!

8 Ogos 2020, 3:10 pm
Oleh MOHAMAD NAUFAL MOHAMAD IDRIS
SHAH ALAM- Sebahagian penduduk yang tinggal di sekitar Surau Al-Jannah, Seksyen 23 di sini meluahkan rasa bimbang susulan salah seorang jemaah surau itu mempunyai kontak rapat dengan pesakit Covid-19 berkaitan Kluster Sivagangga di Napoh, Jitra Kedah.
Seorang penduduk yang dikenali Hasnadi, 40, berkata, dia dan penduduk lain begitu terkejut apabila laporan berkenaan kontak rapat itu tersiar di akhbar dan media sosial sejak semalam.
Katanya, kali terakhir dia ke surau tersebut dua minggu lalu bagi menunaikan Solat Jumaat.
“Siapa yang tidak risau dengan virus Covid-19 apatah lagi kluster itu cepat merebak. Sudah pasti, saya mengambil langkah berjaga-jaga terutama memastikan anak-anak mengurangkan aktiviti di luar,” katanya ketika ditemui Kosmo! di sini hari ini.
Kosmo! hari ini melaporkan Jabatan Agama Islam Selangor (JAIS) mengeluarkan arahan penutupan Surau Al-Jannah Jannah serta-merta apabila seorang jemaah dikesan mempunyai kontak rapat individu positif Covid-19 berkaitan Kluster Sivagangga.

Semalam, Jabatan Agama Islam Selangor (JAIS) mengeluarkan arahan supaya Surau Al-Jannah ditutup mulai semalam, susulan seorang jemaah di situ positif COVID-19, yang dipercayai dijangkiti daripada Kluster Sivagangga.
Sementara itu, seorang lagi penduduk yang hanya mahu dikenali sebagai Halimah, 50, berkata, tiada arahan lagi dikeluarkan kepada kami untuk melakukan saringan kesihatan.
“Apa yang saya dan penduduk lain harapkan jemaah yang dikatakan mempunyai kontak rapat itu adalah negatif Covid-19.
“Kalau sebaliknya, besar kemungkina Perintah Kawalan Pergerakan Diperketatkan (PKPD) Secara Pentadbiran (TEMCO) dilaksanakan di kawasan ini ,” katanya. -K!ONLINE


Pegawai kerajaan direman rasuah
Oleh MOHD YUNUS YAKKUB

8 Ogos 2020, 12:51 pm
SHAH ALAM – Tiga termasuk seorang pegawai wanita sebuah agensi kerajaan di Selangor direman selama lima hari bermula hari ini bagi membantu siasatan rasuah pembekalan kontrak.
Perintah tahanan reman ketiga-tiga suspek berusia 27 hingga 43 tahun itu dikeluarkan Majistret Raden Farah Shirazee di Mahkamah Sesyen Akta Pencegahan Jenayah ( POCA).
Terdahulu ketiga-tiga suspek dibawa ke kompleks Mahkamah Shah Alam pukul 10 pagi dengan memakai baju lokap Suruhanjaya Pencegahan Rasuah Malaysia (SPRM) diiringi pegawai SPRM.
Mereka diwakili Peguam Muaz Zafar dalam prosidiing reman tersebut.
Menurut sumber, pegawai wanita berusia 37 tahun itu terlebih dahulu ditahan pukul 11.45 pagi di Sungkai, Perak.
Katanya, SPRM kemudiannya menahan dua lelaki terdiri daripada adik kepada pegawai wanita dan seorang lagi pembantu rendah di sebuah agensi kerajaan selepas hadir memberikan keterangan di Pejabat SPRM Selangor pukul 5 petang.

“Siasatan awal mendapati kesemua suspek telah bersubahat meminta dan menerima wang suapan RM18,000 daripada sebuah syarikat.
“Wang tersebut sebagai balasan dan dorongan membantu untuk mendapatkan kontrak pembekalan di jabatan kerajaan berkenaan,” katanya di sini.
Jelas sumber sama, dua penjawat awam itu menggunakan sebuah syarikat
sebagai proksi bagi mendapatkan kontrak pembekalan.
“Syarikat proksi tersebut merupakan milik adik kepada pegawai wanita itu,” ujarnya.
Sementara itu, Pengarah SPRM Selangor, Datuk Alias Salim menegaskan kes disiasat mengikut Seksyen 17(a) Akta SPRM 2009. -K!ONLINE


Tujuh kontena kayu pine dirampas
Oleh MOHD SYALMIZI HAMID

8 Ogos 2020, 1:20 pm
SEBERANG PERAI – Jabatan Perkhidmatan Kuarantin dan Pemeriksaan Malaysia (Maqis) negeri menggagalkan cubaan membawa masuk tujuh kontena berisi kayu pine tanpa permit import dari Lithuania dalam satu pemeriksaan di Terminal Kontena Butterworth Utara (NBCT), Butterworth di sini kelmarin.
Pengarah Maqis negeri, Zarina Ramli berkata, pihaknya mengesan kayu-kayu berkenaan semasa menjalankan pemeriksaan rutin di tapak pemeriksaan kontena kira-kira pukul 4.30 petang.
“Siasatan mendapati tujuh kontena dengan muatan kayu pine itu diimport tanpa permit sah yang dikeluarkan oleh Maqis.
“Kita merampas sebanyak 353.732 meter kubik (MTQ) kayu tersebut dari Lithuania yang bernilai RM338,503.82 untuk siasatan lanjut,” katanya dalam satu kenyataan di sini hari ini.
Beliau berkata, pengimportan kayu tanpa permit import yang sah adalah menjadi kesalahan dibawah Seksyen 11(1), Akta Perkhidmatan Kuarantin dan Pemeriksaan Malaysia 2011 (Akta 728).
Menurutnya, jika sabit kesalahan boleh dihukum di bawah Seksyen 11(3) akta yang sama iaitu denda tidak lebih RM100,000 atau penjara tidak lebih enam tahun atau kedua-duanya sekali. – K! ONLINE


Ekonomi buruk jika PKP semula
Oleh MOHD SHARKAWI LONDING

8 Ogos 2020, 12:53 pm
MUAR – Ekonomi negara akan berhadapan kesan lebih buruk berbanding sebelum ini sekiranya Perintah Kawalan Pergerakan (PKP) dilaksanakan semula.
Perdana Menteri, Tan Sri Muhyiddin Yassin berkata, kerajaan telah memperuntukkan RM295 bilion untuk memulihkan ekonomi pada ketika ini dengan sebahagiannya telah diagihkan kepada pihak memerlukan.
“Jika kita semula kepada keadaan asal atau PKP sebelum ini, ekonomi kita akan pasti alami kesan lebih buruk.
“Rakyat sudah tentu tidak mahu kerajaan melaksanakan semula PKP secara menyeluruh apabila keadaan itu menyebabkan pelbagai masalah termasuk menjejaskan usaha pemulihan ekonomi,” katanya.
Beliau berkata demikian ketika berucap dalam Majlis Pelancaran Kempen Pembudayaan Norma Baharu di Kompleks Sukan Pagoh di sini hari ini.
Hadir sama ialah, Menteri Kanan (Keselamatan), Datuk Seri Ismail Sabri Yaakob; Menteri Besar Johor, Datuk Hasni Mohammad; Menteri Kesihatan, Datuk Seri Dr. Adham Baba dan Menteri Komunikasi dan Multimedia, Datuk Saifuddin Abdullah.

Sehubungan itu, Muhyiddin berkata, rakyat digesa daripada mengelakkan agar perkara itu berlaku dengan mematuhi prosedur operasi standard (SOP) bagi mengekang penularan virus Covid-19.
Beliau menyeru seluruh rakyat Malaysia untuk terus mempraktikkan amalan kebiasaan baharu dengan mematuhi garis panduan dikeluarkan oleh Kementerian Kesihatan.-K! ONLINE.


Pengantin konvoi naik lori
Oleh KOSMO!

8 Ogos 2020, 2:20 pm
GUA MUSANG – Seorang pemandu lori dan pasangannya membuat kelainan pada hari bahagia apabila mereka memilih untuk berkonvoi dengan memandu lori pada majlis perkahwinan mereka di Kampung Lembaga di sini hari ini.
Mohamad Hanifa Mohd. Zain, 28, bersama pasangannya, Nur Ain Mohd. Zuki, 23, berkonvoi bersama 20 buah lori lain sejauh enam kilometer ke Bukit Durian di Bandar Utama di sini.
Mohamad Hanifa yang bekerja sebagai pemandu lori berkata, dia bersyukur kerana segala perancangan berjalan lancar walaupun dalam suasana penuh sederhana susulan pandemik Covid-19.
Katanya, mereka berasa dihargai apabila menerima kehadiran ahli keluarga dan sahabat dari Persatuan Lori Timur Barat Semenanjung Malaysia.
“Majlis sambut menantu di rumah keluarga saya mendapat reaksi positif daripada tetamu dan gambar perkahwinan kami lain daripada kebiasaan.
“Saya gembira apabila dapat membawa isteri menaiki lori yang menjadi sumber pendapatan saya sejak lima tahun lalu,” katanya.

Sementara itu, Nur Ain yang berasal dari Kampung Pasir Tumbuh di sini terharu dengan kesungguhan suaminya yang mahu menjadikan majlis perkahwinan mereka itu sebagai memori yang tidak dapat dilupakan.
Katanya, sebelum ini dia hanya mendengar cerita suaminya memandu lori untuk menghantar barang di dalam dan luar negeri ini.
“Saya rasa hari ini yang paling bahagia dan tidak dapat dilupakan hingga akhir hayat.
“Pengalaman itu akan menjadi kenangan kerana sebelum ini saya tidak pernah menaiki kenderaan berat,” katanya.
Majlis pasangan itu turut dihadiri Ahli Dewan Undangan Negeri (ADUN) Galas, Mohd. Syahbuddin Hashim dan Yang Dipertua Majlis Belia Jajahan Gua Musang, Mohd. Azmawi Fikri Abdul Ghani.
Sementara itu, penganjur konvoi itu, Mohd. Hisyamudin Muda, 32, berkata, sebagai tanda persahabatan, mereka yang bekerja sebagai pemandu lori di seluruh negeri sanggup mengambil cuti untuk berkonvoi.
Katanya, mereka sentiasa bersemangat dan akan memberi sokongan dengan berkonvoi secara beramai-ramai apabila ada rakan lain berkahwin. -K! ONLINE


MAHA 2020 dalam norma baharu
Oleh KOSMO!

8 Ogos 2020, 4:08 pm
Oleh RIZANIZAM ABDUL HAMID
MELAKA – Penganjuran Pameran Pertanian, Hortikultur dan Pelancongan Agro Malaysia (MAHA 2020) yang dijadual diadakan November depan akan dilaksanakan sepenuhnya dalam suasana norma baharu.
Timbalan Menteri Pertanian dan Industri Makanan I, Datuk Seri Ahmad Hamzah berkata, rancangan itu termasuk aktiviti jualan dan pameran yang akan dilaksanakan secara fizikal dan maya (virtual).
Menurutnya, perancangan itu diputuskan dalam Mesyuarat Khas Menteri-Menteri Mengenai Pelaksanaan Perintah Kawalan Pergerakan (PKP), baru-baru ini.
“Bagaimanapun, kita masih lagi menunggu keputusan kerajaan, khususnya Majlis Keselamatan Negara (MKN) sama ada membenarkan penganjuran MAHA 2020 atau sebaliknya.
“Saya jangka penganjuran acara dwi-tahunan itu dapat pertimbangan baik daripada MKN kerana ia mampu membantu golongan peladang, penternak dan nelayan menjual hasil mereka,” katanya selepas merasmikan Program Melabuh Unjam, Pakej Rangsangan Ekonomi (PRE) di Jeti Nelayan Umbai, Serkam di sini hari ini.

Baru-baru ini, media melaporkan Menteri Kanan Keselamatan, Datuk Seri Ismail Sabri Yaakob, berkata, penularan COVID-19 di negara ini turut mengubah cara penganjuran MAHA 2020 apabila ia dijangka diadakan secara hybrid antara 26 hingga 29 November ini.
Kerajaan juga bersetuju secara dasar dengan cadangan penganjuran MAHA 2020 yang akan diadakan secara fizikal dan maya (virtual).
Susulan itu, pihak pengurusan Taman Ekspo Pertanian Malaysia (MAEPS), Serdang, Selangor akan menyediakan garis panduan yang perlu dipatuhi untuk penganjuran pameran pertanian terbesar negara itu.
Ia termasuk hanya peserta yang diberi kad jemputan sahaja dibenarkan masuk ke tapak pameran manakala kehadiran mereka perlu direkodkan.
Peserta-peserta antarabangsa pula hanya dibenarkan terbabit secara dalam talian. – K! ONLINE


17 terbunuh pesawat Air India Express terbabas
Oleh KOSMO!

8 Ogos 2020, 12:24 pm
NEW DELHI – Sekurang-kurangnya 17 orang maut termasuk dua juruterbang manakala 123 lagi cedera selepas sebuah pesawat Air India Express terputus dua selepas tergelincir dari landasan di Lapangan Terbang Calicut, Kerala malam tadi.
Menurut akhbar Daily Mail, jurucakap polis tempatan, Abdul Karim berkata, pesawat dari Dubai, Emiriyah Arab Bersatu itu membawa 191 penumpang tergelincir semasa melakukan pendaratan cemas ketika cuaca hujan.
“Sebelum kejadian, dua orang juruterbang itu melakukan cubaan pertama untuk mendarat dalam cuaca hujan lebat, namun tidak berjaya menyebabkan pesawat itu berlegar semula di ruang udara selama 20 minit.
“Saya boleh mengesahkan setakat ini sekurang-kurangnya 14 orang terbunuh manakala 15 lagi penumpang mengalami cedera parah. Sebarang perkembangan lanjut akan diberitahu dari semasa ke semasa,” katanya.
Sementara itu, seorang lagi anggota polis memberitahu, kebanyakan mangsa mengalami kecederaan parah dan telah dihantar ke beberapa buah hospital berdekatan. – Agensi


Keputusan PKPP sebelum 31 Ogos
Oleh KOSMO!

8 Ogos 2020, 2:15 pm
MUAR – Keputusan sama ada tempoh Perintah Kawalan Pergerakan Pemulihan (PKPP) dilanjutkan atau sebaliknya akan bergantung kepada angka kes semasa jangkitan Covid-19.
Menteri Kanan (Keselamatan), Datuk Seri Ismail Sabri berkata, perkara itu akan diputuskan dalam tempoh seminggu sebelum PKPP tamat pada 31 Ogos nanti.
Menurut beliau, keputusan itu juga akan diperhalusi secara bersama dengan Kementerian Kesihatan bagi mendapat nasihat dan pandangan pihak berkenaan.
“Kalau kita kira sekarang ini, PKPP sampai 31 Ogos, tetapi melihat kepada keadaan penularan yang terkini maka sebelum 31 Ogos kita akan tengok semula.
“Katakan sebelum ini ‘zero’ sebagaimana saya maklumkan tiga hari berturut-turut ‘kosong’, kalau angka itu berterusan sehingga 31 Ogos mungkin Menteri Kesihatan kata dah tak perlu lagi dah PKPP,” katanya.
Beliau berkata demikian dalam sidang akhbar selepas Majlis Pelancara Kempen Pembudayaan Norma Baharu di Komplek Sukan Pagoh di sini hari ini.

Ismail Sabri berkata, beliau sehingga kini tidak boleh memberi jawapan sama ada PKPP disambung semula atau sebaliknya kerana kes jangkitan berubah-ubah pada setiap hari.-K! ONLINE.


Akibat PKP, Awie takut tengok cermin
Oleh ARINA CHE AZLAN

8 Ogos 2020, 2:17 pm
KUALA LUMPUR- Penyanyi rock popular, Datuk Awie Wings mengakui dia takut melihat diri sendiri di dalam cermin selepas berat badannya naik mendadak sewaktu Perintah Kawalan Pergerakan (PKP) akibat pandemik Covid-19.
Awie atau nama sebenarnya Ahmad Azhar Osman, 51, berkata sepanjang PKP dia memang hanya terperuk di rumah dan mula menjadikan rutin memasak sebagai aktiviti kegemaran.
“Saya masak, saya makan jadi hasilnya berat saya hampir mencecah 90 kilogram(kg). Saya takut hendak melihat diri sendiri dalam cermin sepanjang PKP.
“Berat badan ideal saya sepatutnya hanya dalam lingkungan 70kg hingga 80kg agar sesuai dengan ketinggian saya,” katanya ketika ditemui pada sidang akhabr Konsert Virtual Wings Kita Merdeka 2020 di restoran JM Bariani House, Wangsa Walk Mall, Wangsa Maju, pada Jumaat.
Tambah Awie, dia kini dalam proses menurunkan berat badan dengan mengurangkan pengambilan makanan berkarbohidrat seperti  nasi dan lebih banyak mengambil lauk-pauk yang dimasak secara rebus atau panggang.
Langkah tersebut juga menjadi salah satu daripada persiapan pelantun lagu Pentas Opera itu bagi menjayakan konsert virtual Wings yang dijadualkan berlangsung pada 29 Ogos ini.

KUMPULAN Wings bakal muncul dengan Konsert Virtual Wings: Kita Merdeka pada 29 Ogos nanti. – IHSAN AZLAN YAACOB (@azlan_yaacob)

“Sekarang berat saya sudah turun menjadi 86kg. Selepas persembahan untuk konsert virtual itu selesai, saya akan kembali masuk ke gimnasium dan fokus untuk mengembalikan berat badan asal   seperti sebelum PKP,” ujar Awie.
Selain persiapan konsert, Awie kini giat menjalani penggambaran drama terbitan Rumah Produksi Merah bertajuk 10 Tips Menipu Bini untuk siaran Astro First.
Sementara itu, Konsert Virtual Wings: Kita Merdeka akan menjadi konsert pertama di Malaysia yang dibuat secara virtual dan tiket-tiket sudah mula dijual menerusi www.galactix.asia pada harga RM35.
K!ONLINE


Model baharu zoo akan dibentang
Oleh MUHAMAD TARMIZE MOHD NOR

8 Ogos 2020, 4:29 pm
TAIPING – Satu model baharu akan diperkenalkan Kementerian Tenaga dan Sumber Asli kepada zoo dan pusat pameran tetap hidupan liar ini agar mereka dapat meneruskan operasi mereka apabila berlaku bencana seperti wabak pandemik koronavirus (Covid-19) pada masa akan datang.
Menteri Tenaga dan Sumber Asli, Datuk Dr. Shamsul Anuar Nasarah berkata, model baharu tersebut kini dalam kajian dan tindakan Jabatan Perlindungan Hidupan Liar dan Taman Negara Semenanjung Malaysia (Perhilitan) sebelum dibentangkan kepada kementeriannya dalam tempoh sebulan lagi.
“Apabila Covid-19 menular, hampir keseluruhan 20 buah zoo dan 14 pusat pameran tetap hidupan liar ini terjejas disebabkan kehadiran pengunjung yang amat kurang dalam tempoh tiga bulan Perintah Kawalan Pergerakan (PKP) berlangsung.
“Ia memberi kesan kepada pendapatan mereka sekaligus menjejaskan proses penyediaan makanan hidupan liar ini dan pembayaran gaji petugas yang menjaga haiwan berkenaan,” katanya.
Beliau berkata demikian pada sidang akhbar selepas merasmikan Sambutan Hari Konservasi Harimau dan Gajah Peringkat Kebangsaan 2020 di Zoo Taiping & Night Safari di sini hari ini.
Turut hadir Pengerusi Jawatankuasa Kesihatan, Sains, Alam Sekitar dan Teknologi Hijau Perak, Ahmad Saidi Mohamad Daud; Ketua Setiausaha Kementerian Tenaga dan Sumber Asli, Datuk Zurinah Pawanteh dan Ketua Pengarah Perhilitan, Datuk Abdul Kadir Abu Hashim.

Tambah Shamsul Anuar, pihaknya berharap agar model baharu tersebut dapat memastikan zoo dan pusat pameran tetap ini dapat berfungsi dengan baik khususnya apabila berlaku keadaan yang sama seperti Covid-19.
Katanya, dana sebanyak RM10 juta diperlukan semua zoo dan pusat pameran tetap hidupan liar di seluruh negara untuk meneruskan operasi ketika PKP dilaksanakan.
“Kementerian telah memperjuangkan perkara ini untuk mendapatkan peruntukan Kerajaan Persekutuan melalui dana prihatin kebajikan hidupan liar sebanyak RM8.3 juta buat zoo dan pusat pameran tetap bagi menjamin kelangsungan hidupan liar termasuk harimau dan gajah,” katanya.
Katanya, menurut Survei Harimau Kebangsaan Pertama yang dijalankan di seluruh Semenanjung Malaysia melibatkan kawasan kajian 44,000 kilometer persegi, populasi Harimau Malaya dianggarkan kurang 200 ekor.
“Populasi Gajah Asia di Semenanjung Malaysia pula dianggarkan kurang 1,100 ekor dengan 120 ekor merupakan gajah liar di Perak manakala populasi Gajah Pygmy di Sabah pula dianggarkan kurang 2,000 ekor,” katanya.
Dalam majlis tersebut, Kementerian Tenaga dan Sumber Asli turut menghulurkan sumbangan sebanyak RM2 juta kepada Zoo Taiping & Night Safari.
-habis///


31 penagih dadah dicekup polis
Oleh MOHD SYALMIZI HAMID

8 Ogos 2020, 10:15 am
SEBERANG PERAI – Seramai 31 penagih dadah lelaki termasuk seorang warga Thailand dicekup polis dalam serbuan di kawasan semak di sekitar Kuala Muda, Kepala Batas di sini semalam.
Operasi selama kira-kira 14 jam berakhir pukul 8 malam itu dijalankan polis dari Ibu Pejabat Polis Daerah (IPD) Seberang Perai Utara (SPU) dan Agensi Anti Dadah Kebangsaan (AADK) yang menyasarkan sarang penagihan dadah di kawasan berkenaan.
Ketua Polis Daerah SPU, Asisten Komisioner Noorzainy Mohd. Noor berkata, pihaknya menahan suspek berusia 20 hingga 62 tahun bersama sejumlah dadah bernilai RM9,000.
“Hasil pemeriksaan di lokasi-lokasi tersebut telah menjumpai 76.4 gram (g) dadah disyaki jenis syabu, (16.1 g) heroin, (19 biji) pil Eramin 5 dan (0.3 g) ganja.
“Manakala ujian saringan urin ke atas kesemua suspek yang bekerja sebagai nelayan dan buruh itu didapati positif morfin atau methamphetamine,” katanya dalam satu kenyataan di sini hari ini.
Menurut Noorzainy, kesemua tangkapan dan rampasan dibawa balik ke IPD SPU di Kepala Batas di sini bagi siasatan lanjut.

Beliau berkata, dua suspek direman selama tujuh hari, 10 suspek (empat hari) dan 19 suspek (14 hari) bermula hari ini bagi siasatan lanjut.
Kes berkenaan disiasat mengikut Seksyen 39B, Seksyen 39A(2), Seksyen 12(2), Seksyen 6 dan Seksyen 15(1)(a) Akta Dadah Berbahaya 1952 serta Seksyen 3(1) Akta Penagih Dadah (Rawatan dan Pemulihan) 1983. – K! ONLINE


JPJ Selangor kutip RM247,776 bayaran saman
Oleh KOSMO!

8 Ogos 2020, 10:12 am
SHAH ALAM – Jabatan Pengangkutan Jalan (JPJ) Selangor berjaya mengutip saman bernilai RM247,776 setakat ini susulan pemberian diskaun 70 peratus mulai 1 Ogos lalu.
Pengarah JPJ Selangor, Nazli Md. Taib berkata, pembayaran saman itu meliputi tiada lesen memandu termasuk lesen vokasional (GDL), kamera Sistem Penguatkuasaan Automatik (AES) dan saman-saman lain.
“Kita berjaya merekodkan sebanyak 3,234 urusniaga pembayaran saman telah sehingga Khamis lalu.
“Orang ramai didapati mengambil peluang pemberian diskaun bagi menjelaskan saman-saman tertunggak,” katanya ketika dihubungi di sini hari ini.
Menteri Pengangkutan, Datuk Seri Dr Wee Ka Siong sebelum ini mengumumkan JPJ serta Suruhanjaya Pengangkutan Awam Darat (SPAD) memberikan diskaun saman sebanyak 70 peratus kepada orang awam mulai 1 Ogos hingga 31 Ogos ini.
Mengulas lanjut, Nazli menegaskan, pihaknya sentiasa memastikan orang ramai yang hadir membayar saman atau berurusan dengan JPJ mematuhi prosedur standard operasi (SOP) Perintah Kawalan Pergerakan Pemulihan (PKPP) yang dikuatkuasaan oleh kerajaan.

“Kita menempatkan anggota mencukupi bagi memastikan penjarakan fizikal dilakukan selain mengkehendaki pemakaian pelitup muka di kalangan pelanggan kami.
“Mereka juga perlu merekodkam kehadiran melalui aplikasi MySejahtera serta pemeriksaan suhu badan,” katanya. -K!ONLINE


Kad merah sebagai hukuman
Oleh MUHAMAD ARDIE PUTRA SUHAIMI

8 Ogos 2020, 10:10 am
Jawatankuasa Pengadil FAM pertimbang tindakan tegas langgar SOP
PERSATUAN Bola Sepak Malaysia (FAM) mempertimbangkan untuk memberi hukuman lebih berat kepada pemain yang melanggar prosedur operasi standard (SOP) menjelang saingan Liga Malaysia (Liga M) yang akan bermula pada 26 Ogos ini.
Pengerusi Jawatankuasa Pengadil FAM, Asisten Komisioner (B) Md. Dali Wahid berkata, cadangan untuk mengikut jejak langkah Persatuan Bola Sepak England (FA) yang meluluskan layangan kad merah sekiranya pemain batuk dengan sengaja ke arah pemain lain masih awal buat masa ini, namun akan dipertimbangkan.
“Kita sedia maklum dengan peraturan baharu yang dilaksanakan oleh FA England untuk saingan Liga Perdana Inggeris (EPL) seperti layangan kad merah kepada pemain yang batuk dengan sengaja ke arah pemain lain atau sebagainya memandangkan penularan pandemik Covid-19 di sana agak tinggi.
“Namun, saya berpendapat ia masih belum sesuai untuk kita laksanakan lagi di sini memandangkan kes Covid-19 di Malaysia masih terkawal.
“Bagaimanapun, kami akan terus memantau perkembangan semasa dan tidak teragak-agak menjatuhkan hukuman berat seperti layangan kad kuning atau kad merah kepada pemain yang melanggar SOP pada masa depan,” katanya ketika dihubungi Kosmo! semalam.

Sebagai rekod, Persekutuan Bola Sepak Antarabangsa (FIFA) sebelum ini telah memberi lampu hijau untuk mana-mana persatuan bola sepak di dunia untuk memberi layangan kad kuning jika pemain meludah dengan sengaja ketika beraksi di atas padang.
Malah, FA England pada awal minggu ini telah meluluskan layangan kad merah kepada pemain yang tidak berdisiplin apabila dengan sengaja batuk ke arah pemain lain bermula musim depan.
Justeru, Md. Dali menggesa agar semua pemain dan pegawai pasukan mengikut SOP yang telah ditetapkan, sekali gus mengelakkan daripada wujudnya kluster Liga M apabila ia dibersambung kembali penghujung bulan ini.
“Saya harap semua pihak baik pemain, pegawai dan pengadil agar sentiasa peka untuk tidak melanggar SOP sepanjang perlawanan,” katanya. – K! ONLINE


Bottas terus kekal bersama Mercedes
Oleh KOSMO!

8 Ogos 2020, 10:04 am
LONDON – Pelumba No. 2 pasukan Mercedes, Valtteri Bottas mengakui keputusan menandatangani kontrak lanjutan untuk kekal bersama pasukan juara Formula Satu (F1) bagi saingan 2021 sangat mudah untuk dilakukan.
Kata Bottas, tiada pembaharuan daripada segi terma dan syarat dalam kontrak yang ditawarkan oleh Mercedes kerana ia hampir sama seperti yang diterima sejak mewakili pasukan itu bermula 2017.
“Perbincangan antara kami kali ini lebih mudah meskipun pada awalnya ia ditangguhkan beberapa kali ekoran penularan pandemik Covid-19. Susulan itu, saya meminta pihak pengurusan untuk menawarkan kontrak baharu selepas saingan Grand Prix bermula rasmi bulan lalu.
“Saya sangat gembira apabila diberi peluang bersama pasukan ini setahun lagi dan kini fikiran saya lebih tenang untuk memberikan aksi yang terbaik pada Grand Prix (GP) Ulang Tahun ke-70 F1 di Litar Silverstone, Ahad ini.
“Mengenai kontrak, tiada pembaharuan atau terma istimewa yang diberikan oleh Mercedes dan ia hampir sama seratus peratus seperti tawaran sebelum ini. Namun, saya berpuas hati dengan gambaran mengenai perancangan yang akan dilakukan oleh pasukan ini tahun depan,” katanya.
Sebagai rekod, Bottas kini berada dalam prestasi terbaik selepas berada di kedudukan kedua keseluruhan dengan mengutip 58 mata, ketinggalan 30 mata berbanding pendahulu yang juga rakan sepasukan, Lewis Hamilton.

Sementara itu, pasukan Mercedes masih lagi berusaha untuk mengekalkan juara dunia enam kali, Hamilton untuk saingan musim hadapan dan difahamkan perbincangan mengenai kontrak baharu masih berjalan dan hampir menemui kata putus. – AGENSI


Barcelona tidak punya pilihan lain
Oleh KOSMO!

8 Ogos 2020, 10:02 am
BARCELONA – Barcelona perlu bermati-matian mendapatkan trofi Liga Juara-Juara (UCL) kerana ia adalah satu-satunya peluang untuk melupakan persembahan yang cukup mengecewakan musim ini.
The Catalan masih gagal memenangi sebarang piala musim ini selepas kecundang di separuh akhir Piala Super Sepanyol sebelum terkandas pada peringkat suku akhir Piala Raja Sepanyol dan sekadar meraih naib juara La Liga.
Justeru, Barcelona berpeluang menebus segala kekecewaan musim ini dengan menewaskan Napoli dalam aksi timbal balik pusingan 16 pasukan terbaik UCL di Camp Nou awal pagi esok.
Bintang Barcelona dan Argentina, Lionel Messi berharap mereka mampu membenam cabaran Napoli untuk ke suku akhir sekali gus meraih semula sokongan daripada para peminat setia pasukan itu selepas ini.
Pemain tengah The Catalan, Frenkie De Jong bersetuju dengan pandangan kaptennya itu dan bertekad untuk menampilkan aksi terbaik bagi merealisasikan impian mereka bergelar juara Eropah selepas kali terakhir meraihnya pada musim 2014-2015.
“Saya sudah bersedia bermain menentang Napoli. Saya sentiasa bersemangat setiap kali menghadapi aksi Liga Juara-Juara kerana ia sangat istimewa.

“Format peringkat kalah mati selepas ini juga sangat menarik dengan setiap pasukan bermain satu perlawanan sahaja. Ia bermakna Barcelona cuma ada empat perlawanan lagi untuk menjuarai Liga Juara-Juara,” katanya.
Bagaimanapun, Barcelona yang seri 1-1 dengan Napoli dalam aksi pertama di Itali pada Februari lalu, tidak dapat menurunkan dua pemain tengah, Sergio Busquets dan Arturo Vidal untuk perlawanan awal pagi esok. – AGENSI


Quartararo akui Brno litar sukar
Oleh KOSMO!

8 Ogos 2020, 10:06 am
BRNO – Pelumba Petronas Yamaha SRT, Fabio Quartararo menolak dakwaan bahawa ketiadaan juara bertahan Kejuaraan Motosikal Dunia (MotoGP), Marc Marquez mencerahkan peluangnya untuk terus mendominasi Grand Prix (GP) Republik Czech esok.
Sebagai rekod, Quartararo kini berada dalam prestasi terbaik selepas menjuarai GP Sepanyol dan GP Andalusia sebelum ini.
Namun, keupayaan jaguh dari Perancis itu dipersoal memandangkan kejayaan yang diperoleh ekoran ketiadaan Marquez yang mengalami kecederaan serius pada saingan GP Sepanyol sekali gus terlepas terpaksa melupakan saingan GP Andalusia dan GP Republik Czech musim ini.
Quartararo mengakui cabaran sebenar adalah saingan di Litar Brno minggu ini memandangkan keadaan trek tersebut tidak begitu memberangsangkan buat jentera Yamaha M1 berdasarkan rekod sebelum ini.
“Dua saingan GP sebelum ini berlangsung di Litar Jerez yang sememangnya memberi kelebihan buat jentera Yamaha. Cabaran di Brno pula berbeza dengan banyak selekoh dan saya percaya saingan tetap sengit meskipun tanpa kehadiran Marquez.
“Dia tidak bernasib baik apabila mengalami kecederaan pada perlumbaan pertama tetapi itulah lumrah saingan MotoGP. Ketiadaannya tidak memberi kelebihan apa-apa kepada kami,” katanya.

Mengulas lanjut, Quartararo enggan memikirkan tentang tekanan yang diberikan oleh pasukan selepas berpotensi memecahkan dominasi Marquez untuk menjuarai gelaran dunia.
“Saya tidak mahu memikirkan tentang kejuaraan kerana baru sahaja memasuki tiga perlumbaan. Apa yang penting buat saya adalah fokus satu perlumbaan ke satu perlumbaan dan saya mahu berlumba tanpa sebarang tekanan,” katanya. – AGENSI


Peraturan baharu perlu maklum lebih awal
Oleh MUHAMAD ARDIE PUTRA SUHAIMI

8 Ogos 2020, 10:10 am
BARISAN pemain dan kejurulatihan perlu dimaklumkan lebih awal jika Persatuan Bola Sepak Malaysia (FAM) melaksanakan peraturan baharu bagi baki saingan Liga Malaysia (Liga M) yang akan bermula pada 26 Ogos ini.
Justeru, Ketua Jurulatih Felda United, Mohd. Nidzam Jamil bersetuju jika hukuman berat dikenakan kepada pemain atau pasukan yang melanggar prosedur operasi standard (SOP).
“Secara peribadi, saya tidak kisah sekiranya hukuman berat dikenakan kepada pemain seperti kad kuning atau kad merah jika melanggar SOP.
“Cuma, pendekatan tersebut perlu dimaklumkan lebih awal memandangkan saingan liga akan bermula tidak lama lagi dan kami semua harus jelas dengan segala peraturan baharu.
“Saya harap beberapa aksi persahabatan yang akan diadakan dalam tempoh dua minggu ini boleh dijadikan fasa percubaan buat pemain agar mematuhi setiap SOP,” katanya ketika dihubungi Kosmo! semalam.
Bagaimanapun, Nidzam menolak cadangan sekiranya pemain batuk dianggap melakukan kesalahan dengan berpotensi dilayangkan kad kuning atau merah apabila berbuat demikian,

“Jika diikutkan logik, memang agak pelik jika pemain batuk pun dilayangkan kad merah dan saya rasa ia tidak sesuai untuk dipraktikkan dalam saingan Liga M.
“Paling penting buat pemain, pegawai dan pengadil adalah menjaga SOP dan penjarakan fizikal seperti mengelak daripada meraikan jaringan gol, bersalaman dan sebagainya,” katanya.


Tidak sempat peras ugut
Oleh MOHD YUNUS YAKKUB

8 Ogos 2020, 10:06 am
KLANG – Malang bagi seorang pengangur apabila bukan sahaja kempunan memeras ugut malah ditangkap pada cubaan pertamanya menyamar sebagai polis di Jalan Pandamaran Jaya, Pelabuhan Klang di sini, Rabu lalu.
Penahanan suspek lelaki berusia 38 tajun berasal dari Sabah itu dilakukan kira-kira pukul 9.20 malam oleh Unit Kereta Peronda Polis (MPV).
Ketua Polis Daerah Klang Selatan, Asisten Komisioner Shamsul Amar Ramli berkata, suspek yang menaiki sebuah motosikal telah pergi ke sebuah rumah yang didiami seorang lelaki warga Indonesia berusia 52 tahun di kawasan tersebut bagi memeras ugut.
Katanya, tindakan suspek itu kerana mengesyaki terdapat warga asing di rumah tersebut.
“Suspek memperkenalkan diri sebagai polis telah mengetuk pintu rumah dan menyuruh mangsa yang bekerja sebagai buruh binaan membuka pintu tanpa memberitahu sebarang tujuan.
“Mangsa yang curiga serta takut terus menghubungi pihak polis untuk meminta bantuan,” katanya ketika dihubungi di sini hari ini.

Beliau menambah, sepasukan MPV kemudiannya bergegas ke lokasi kejadian dan berjaya menahan suspek tersebut.
Shamsul Amar menegaskan siasatan awal mendapati suspek mengaku melakukan kegiatan tersebut seorang diri.
“Malah ini merupakan cubaan pertama suspek melakukan jenayah tersebut dan dia direman selama tiga hari sehingga hari ini.
“Kes disiasat mengikut Seksyen 384 dan 170 Kanun Keseksaan,” katanya. -K!ONLINE


Dua kapal tangki ditahan
Oleh KOSMO!

8 Ogos 2020, 11:07 am
KOTA TINGGI – Agensi Penguatkuasaan Maritim Malaysia (APMM) menahan dua buah kapal tangki diperairan negara selepas gagal mengemukakan dokumen polisi insurans.
Pengarah Zon Maritim Tanjung Sedili, Kepten Maritim Mohd. Zulfadli Nayan berkata, kapal berkenaan ditahan di perairan Johor Timur kira-kira pukul 10.10 pagi, semalam.
Jelasnya, penahanan itu dilakukan selepas kapal ronda APMM mengesan kedua-dua kapal tangki tersebut sedang merapat antara satu sama lain dalam keadaan mencurigakan.
“Pemeriksaan mendapati kedua-dua kapal tangki itu dikendalikan oleh semua lelaki warga Indonesia.
“Sebuah kapal dikendalikan enam lelaki berumur antara 24 hingga 47 tahun, manakala sebuah lagi dikendalikan oleh lapan lelaki berumur lingkungan 30 hingga 44 tahun,” katanya dalam satu kenyataan di sini hari ini.
Tambahnya, pemeriksaan ke atas dokumentasi mendapati kedua dua kapal terbabit didaftarkan di Malabo, Equatorial Guinea, namun gagal mengemukakan polisi insurans.

Mohd. Zulfadli berkata, kedua dua kapal telah melakukan kesalahan di bawah Seksyen 361(1) dan Ordinan Perkapalan Saudagar (OPS) 1952 Seksyen 338A (3) kerana tiada dokumen berkaitan polisi Insurans maritim serta Seksyen 491B(1)(l) OPS 1952 kerana berlabuh tunggu tanpa pemakluman Pengarah Laut.
Kesalahan tersebut boleh dikenakan denda tidak kurang RM200,000 dan tidak lebih RM500,000 bagi setiap kesalahan di bawah Seksyen 338A(3) dan Seksyen 361(1) OPPS 1952 serta denda tidak kurang RM20,000 dengan tidak lebih RM100,000 bagi Seksyen 491B(L) OPS 1952.
”Maritim Malaysia sentiasa memandang serius ke atas pematuhan undang-undang dan tindakan sewajarnya akan diambil demi memastikan kesejahteraan perairan negara khususnya perairan Johor Timur.
“Justeru, pengusaha perkapalan atau pemilik kapal dinasihatkan untuk memohon kebenaran bersauh daripada Jabatan Laut Malaysia dan mengikut peraturan untuk melakukan sebarang aktiviti,”katanya lagi. – K! ONLINE


Paya Sepayang hub benih padi
Oleh KOSMO!

8 Ogos 2020, 12:12 pm
ROMPIN – Paya Sepayang di daerah ini akan menjadi pusat pengeluaran benih padi pertama di Pahang bagi mengatasi isu kelewatan benih padi sekaligus membantu membangunkan industri jelapang padi negeri ini.
Pegawai Pertanian Kawasan Pembangunan Pertanian Bersepadu (IADA) Rompin, Hasreana Ramli berkata, kawasan seluas 280 hektar itu dilihat bersesuaian kerana terletak agak terpencil yang memudahkan pembangunan zon pemampan atau ‘buffer zon’.
“Kita mencadangkan kawasan ini untuk pengeluaran benih sebab boleh dikatakan sejak kebelakngan ini kita selalu menghadapi masalah tempahan benih kerana mereka (pembekal benih) memberi keutamaan kepada kawasan setempat mereka dahulu.
“Kalau jadi (pusat pengeluaran benih padi) ia akan menjadi yang pertama di Pahang, sekarang ini kita dapatkan benih daripada Terengganu, Selangor dan kilang benih Jelapang Selatan, Johor,”katanya kepada Kosmo! di sini tadi.
Menurutnya, perincian mengenai cadangan berkenaan masih belum dimuktamadkan namun kawasan Paya Sepayang dicadangkan berdasarkan kepada kesesuaiannya yang dapat dibina zon pemampan.
“Jumlah pesawah yang akan terlibat dengan projek tersebut serta prosedur baharu yang perlu diikuti juga belum diperolehi perinciannya,”jelasnya. – K! ONLINE


Budak 9 tahun kalahkan profesor
Oleh KOSMO!

8 Ogos 2020, 10:00 am
ISLAMABAD, Pakistan – Seorang budak perempuan berumur sembilan tahun mencipta nama dalam rekod dunia Guinness World Records selepas dia menyusun jadual berkala dalam masa hanya 2 minit 42 saat, lapor portal Gulf News.
Kejayaan Natalia Najam itu sekali gus mengetepikan pemegang rekod terdahulu milik seorang profesor ekonomi dari India, Meenakshi Agarwal dengan perbezaan masa 7 saat.
Natalia dari Lahore berjaya mencatat rekod dunia sebagai individu paling pantas menyusun jadual berkala itu dalam satu majlis khas yang diadakan pada 18 Julai lalu.
“Saya tidak dapat mengawal perasaan dan menjerit kerana terlalu gembira apabila berjaya mencipta rekod dunia ini,” katanya.
Menurutnya lagi, dia berharap kejayaan yang diperoleh itu dapat memberi inspirasi kepada kanak-kanak lain di seluruh dunia untuk mempelajari jurusan sains bagi memupuk kerjaya dalam bidang teknologi, kejuruteraan dan matematik.
Bercakap kepada media tempatan, bapanya, Hasan Najam memberitahu, Natalia tidak mendapat pendidikan normal di sekolah, sebaliknya hanya mengikuti sesi pembelajaran di rumah.

Kejayaan Natalia itu turut dirai penduduk Pakistan yang tidak putus-putus memberikan ucapan tahniah dan menggelar kanak-kanak itu sebagai ‘saintis muda Pakistan’. -AGENSI


Sahabat sejati hadir ketika susah
Oleh AZIMI MUSTAPHA

8 Ogos 2020, 10:00 am
AZIMI MUSTAPHA, PENGARANG BERITA KOSMO.

BENARLAH kata orang, dalam dunia ini teman ketawa senang dicari, teman menangis sukar ditemui.
Itulah resam dunia yang terjadi sendiri ke atas diri penulis ketika berstatus penganggur selama hampir tujuh bulan selepas syarikat media tempat mencari sesuap nasi untuk keluarga selama 22 tahun menutup operasi.
Penutupan operasi itu dibuat selepas syarikat bergelut dengan pelbagai kesukaran termasuk bebanan hutang yang banyak untuk terus bertahan dek persaingan sengit, terutamanya media sosial yang semakin ‘menggila’.
Bukan puluhan, malah ratusan orang kehilangan kerja dalam sekelip mata. Ketika itu, dunia terasa sempit, kehidupan semakin menghimpit, alam terasa gelap gelita bagai tiada harapan menemui sinaran di hujung terowong.
Pusing kepala memikirkan mana nak ‘cekau’ (cari) duit bayar hutang kereta, rumah, perbelanjaan barang dapur, duit persekolahan anak-anak dan banyak lagi.
Kawan-kawan di luar sana ramai, malah banyak yang berjawatan tinggi dalam sektor kerajaan atau swasta, tetapi terdetik dalam hati, ‘tak kan nak mengemis meminta simpati’.

Kebanyakan mereka mengetahui status diri ini yang tiada pendapatan, namun tidak ramai bertanyakan khabar.
Apa yang membuatkan penulis tersentuh, ada seorang dua sahabat yang hidupnya tidak sesenang mana dengan rela hati ingin membantu dari segi kewangan. Permintaan itu ditolak dengan lembut.
Sebak rasanya apabila memikirkan di kala rakan-rakan lain yang lebih senang hidupnya hanya bertanya khabar dan ramai yang membisu, Allah melembutkan hati sahabat yang hidupnya agak susah tampil untuk membantu.
Mereka bukan orang senang, mungkin kesusahan dan kesukaran dalam hidup membuatkan mereka terpanggil untuk membantu sekadar mampu. Betul lah kata-kata seorang guru penulis satu ketika dahulu bahawa hanya orang susah memahami kepayahan dialami insan lain.
Dalam bergelut dengan pelbagai kecamuk perasaan kerana tidak mempunyai pekerjaan untuk tempoh yang agak lama, keluargalah terutamanya pasangan hidup kita sebenarnya sahabat sejati di kala susah tanpa kita sedari. Oleh itu, hargailah keluarga kita sebaik mungkin.
 Penulis bernasib baik kerana isteri bekerja dan memahami apa yang berlaku, selain banyak membantu dari segi kewangan dan sokongan moral untuk terus mendaki tangga kehidupan dengan lebih berkeyakinan.
Dengan bantuan keluarga, penulis membuat pelbagai kerja termasuk menghadiri kursus untuk menjadi ejen hartanah, membuat perniagaan sejuk beku secara kecil-kecilan dan banyak lagi. Sekurang-kurangnya ini dapat mengurangkan sedikit tekanan kerana tidak berpendapatan tetap dan sekurang-kurangnya membantu ‘kantung’ keluarga biarpun tidak banyak.
Alhamdulillah, penulis amat bersyukur kerana tidak menjadi sebahagian daripada statistik keluarga  berantakan dan berakhir dengan perceraian disebabkan masalah ekonomi.
Ini ekoran ramai dibuang kerja ketika negara dilanda pandemik Covid-19 sepanjang tempoh Perintah Kawalan Pergerakan selama tiga bulan bermula 18 Mac lalu.
Ramai yang diberhentikan kerana tempat mereka bekerja terpaksa menutup operasi selepas sektor tertentu terjejas teruk akibat pandemik tersebut.


Lebanon sudah jatuh ditimpa tangga
Oleh KOSMO!

8 Ogos 2020, 10:00 am
BEIRUT – Letupan di pelabuhan Beirut memusnahkan gudang simpanan gandum terbesar di Lebanon dan mencetuskan kebimbangan rakyat bahawa bekalan roti terputus.
Kemusnahan pelabuhan Beirut dalam letupan amat kuat Selasa lalu menyukarkan lagi akses makanan di mana rakyat Lebanon bergantung kepada 85 peratus import makanan.
Ini termasuk gandum bagi menghasilkan roti yang menjadi makanan ruji rakyatnya. Sebungkus roti dengan berat 900 gram dijual pada harga subsidi 2,000, pound Lebanon (RM5.60) di negara itu.
“Apabila kami melihat gudang dan kilang gandum musnah, kami panik,” kata Ketua Pegawai Eksekutif rangkaian kedai roti Wooden Bakery, Ghassan Bou Habib.
Sekitar 15,000 tan gandum, jagung dan barli musnah dalam letupan itu. Sekurang-kurangnya sebuah kapal yang menurunkan gandum turut rosak.
Pengilang dan pengguna Lebanon bimbang kemusnahan gudang berkapasiti 12,000 tan itu akan menyukarkan lagi pengeluaran bahan makanan dan menjadikan harga roti lebih mahal. Kemelesetan ekonomi juga menyebabkan kuasa beli rakyat berkurang.

Walaupun sebelum letupan tersebut berlaku, 50 cawangan kedai roti Wooden Bakery hanya mendapat dua pertiga daripada 70 tan gandum yang diperlukannya setiap hari.
Sehari selepas letupan besar berlaku, beratus-ratus pelanggan berpusu-pusu ke kedai roti Al-Kaboushieh Bakery di tengah Beirut untuk membeli stok roti.
“Kami kehabisan roti. Semua orang membeli lima beg roti dan bukan satu seperti kebiasaannya,” kata pekerja kedai berkenaan, Hayder Mussawi. – AFP


Ikrar, cinta mati Gang Dong-won
8 Ogos 2020, 10:01 am
Ketika seluruh dunia sedang berjuang, bertahan dan melawan pandemik Covid-19 yang masih belum menemui penawar, kehadiran filem aksi berjudul Peninsula di panggung wayang mencatat rekod tersendiri dalam sejarah perfileman Korea Selatan. Dalam badai pandemik yang tidak menampakkan penyelesaian, negara tersebut merekodkan jumlah penonton seramai tiga juta orang ketika hari pertama tayangannya pada 15 Julai lalu. Catatan tersebut satu angka yang cukup tinggi bagi naskhah yang ditayangkan sewaktu sektor ekonomi dunia, terutama hiburan berdepan banyak kekangan untuk meneruskan operasi sebagaimana lazim.…
Saat ini ketika usianya menjangkau 40 tahun, adrenalin Dong-won untuk terus mengabdikan diri pada satu hal yang sangat dicintainya iaitu lakonan tidak pernah sekali pun menemui titik noktah.
Ikrarnya, hanya mati yang akan memisahkan dia dengan lakonan. Sama seperti apa yang pernah diucapkan ketika menggondol anugerah Pelakon Lelaki Baharu Terbaik menerusi filem Temptation of Wolves (2004).
“Saya akan bekerja keras sampai mati. Sehingga ke hari ini, perasaan dan semangat itu tidak pernah hilang. Sudah sebati dalam jiwa saya yang lakonan adalah segala-galanya. Saya ingin berlakon hingga ke hujung nyawa,” tegas Dong-won memaknakan pegangan diri. Baginya usia yang semakin meningkat bukanlah petanda awal untuk memperlahankan rentak karier.
Daftar di sini untuk baca berita penuh


Ketajaman Jimenez bawa Wolves mara
Oleh KOSMO!

8 Ogos 2020, 10:00 am
LONDON – Pengurus Wolverhampton Wanderers, Nuno Espirito Santo memuji aksi yang dipamerkan oleh anak-anak buahnya dalam memastikan pasukan mara ke suku akhir Liga Europa musim dengan dengan menewaskan Olympiacos 1-0 pada aksi kedua peringkat 16 pasukan terbaik awal pagi semalam.
Pada aksi di Stadium Molineux itu, Wolves meraih gol tunggal perlawanan menerusi jaringan penalti penyerang sensasi, Raul Jimenez sekali gus memastikan pasukan menang secara agregat 2-1 selepas seri 1-1 pada aksi pusingan pertama di Greece, Mac lepas.
Kata Nuno, barisan pemain wajar dipuji selepas mempamerkan karakter juara, tetapi pada masa sama mereka tidak boleh mendabik dada kerana fokus seterusnya adalah aksi suku akhir menentang Sevilla minggu depan.
“Ia adalah detik bersejarah buat pasukan ini untuk berada dalam kelompok lapan terbaik saingan Liga Europa kerana ia bukan tugas mudah. Namun, pemain telah menunjukkan mentaliti kemenangan yang sangat tinggi selepas menerima cabaran sukar daripada Olympiacos.
“Pujian juga wajar diberikan kepada penjaga gol kami, Ricardo yang bertindak cemerlang untuk menafikan jaringan daripada pasukan lawan.
“Saya harap momentum ini dapat diteruskan ketika bertemu dengan Sevilla yang mempunyai pasukan cukup berkualiti dan mereka akan memberi cabaran berbeza buat pasukan kami,” katanya.

Kesemua baki saingan Liga Europa musim ini bermula di peringkat suku akhir akan dilangsungkan di venue berkecuali di Jerman dengan format aksi satu pusingan tanpa timbal balik. – AGENSI


Rezeki berganda kaki joran di kolam pancing
Oleh KOSMO!

8 Ogos 2020, 10:00 am
DI kelilingi dengan tumbuhan yang hidup di kawasan muara laut, pokok bakau dan pemandangan hijau Bukit Tambun nyata menggamit kunjungan puluhan kaki pancing setiap hujung minggu.
Berkeluasan 0.8 hektar dengan permukaan kolam air masin sedalam 2.4 meter, Kolam Pancing Rizqeen di Batu Kawan, Pulau Pinang sememangnya menjadi sasaran tepat kumpulan pemancing tegar.
Mengetengahkan konsep santai, pengunjung mempunyai pilihan sama ada mahu berteduh di bawah rimbunan pokok atau di pondok kayu ataupun secara terbuka di tepi kolam dan berdiri di atas titi terapung sepanjang 20 meter.
Pengusaha kolam, Amiruddin Nasrudin, 42, berkata, perniagaan yang diusahakan sejak 1 Jun tahun lalu itu diselianya bersama seorang lagi rakan, Farizan Noh, 42.
Katanya, idea pembukaan kolam ikan ini selepas mendapati jumlah peminat kaki pancing yang semakin bertambah, selain tempatnya yang strategik berdekatan muara laut yang sesuai dijadikan lokasi untuk memancing.
“Sebanyak dua tan ikan spesies kerapu, nyok-nyok, jenahak, siakap merah dan siakap putih akan dimasukkan ke dalam kolam ini setiap bulan.

“Bekalan ikan pula diperoleh dari kawasan sekitar,” katanya ketika ditemui baru-baru ini.

KAKI pancing yang mengunjungi kolam pancing tersebut kebiasaannya tidak pulang dengan tangan kosong.

Penyelenggaraan kolam
Mengenai penjagaan kolam air masin, rakannya Farizan memberitahu, kerja-kerja penyelenggaraan kolam termasuk pengeringan akan dilakukan setiap enam bulan.
“Kami mementingkan kebersihan dan persekitaran kolam ini. Di sini, kami juga tak benarkan mereka (pelanggan) menggunakan umpan tiruan.
“Kami menyediakan umpan udang hidup, belanak, kembung dan sardin. Di sampig itu, pelanggan juga boleh membawa umpan mereka sendiri,” ujarnya.
Kolam itu dibuka setiap hari dari pukul 8 pagi hingga 12 tengah malam.
Seorang pemancing, Mohd. Syuhairy Md. Rozi, 29, berkata, dia berkunjung ke kolam tersebut dua kali seminggu dan tidak pernah pulang dengan tangan kosong.
Jelasnya, sebelum ini dia sanggup bermalam selama dua hari di laut persekitaran Yan, Kedah serta Pulau Aman dan Pulau Kendi di Pulau Pinang semata-mata kerana minat memancing.
“Namun, selepas mendapat tahu tentang pembukaan kolam ini, saya tidak lagi memancing di laut sejak tahun lalu.
“Di sini, saya kebiasaannya akan membawa balik tiga hingga sembilan ekor ikan seperti jenahak, siakap merah dan kerapu,” ujarnya.
Bercerita lanjut, Mohd. Syuhairy yang bekerja sebagai mekanik memberitahu, memancing di kolam tersebut tidak melibatkan kos tinggi, cuma RM70 digunakannya untuk pembelian umpan udang besar, selain bayaran masuk RM55 untuk tempoh tiga jam setengah.
Untuk tambahan, sebanyak RM15 dikenakan bagi setiap jam berikutnya.

SEORANG pengunjung, Mohamad Fazil Mohd. Asri tersenyum selepas berjaya menjinakkan kerapu dan siakap.

Seorang lagi pemancing, Muhammad Afdzal Abdul Malik, berkata, pemilihan kolam itu adalah disebabkan lokasinya yang selesa dan keselamatan terjamin.
“Jika di laut, cabarannya amat berisiko dan jarang membawa balik hasil ikan, namun di sini, kita berpeluang mendapat sekurang-kurangnya seekor ikan. Itupun sudah memadai.
“Selalunya, saya pulang membawa hasil tangkapan lebih daripada dua ekor ikan jenis kerapu, siakap dan jenahak. Umpan pula, saya akan menggunakan ikan sardin dan termenung (kembung) yang dipotong kecil,” jelasnya.
Muhammad Afdzal yang bekerja sebagai jurutera kilang berkata, dia amat menitikberatkan penggunaan peralatan memancing yang bersesuaian seperti tali, saiz mata kail, ladung dan umpan bersesuaian.
Tambahnya, pihak pengurusan kolam pancing itu patut dipuji kerana menyediakan kemudahan surau dan tandas, selain gerai makanan yang menyajikan hidangan lazat pada harga berbaloi.


OKU bisu kayuh basikal 800 km cari ibu bapa
Oleh KOSMO!

8 Ogos 2020, 10:00 am
JAKARTA – Seorang pemuda kelainan upaya (OKU) bisu dilaporkan mengayuh basikal lebih 800 kilometer (km) dari Malang ke kota Jakarta untuk mencari ibu bapanya baru-baru ini, lapor laman berita Suara.com.
Gambar lelaki dikenali sebagai Sutikno itu tular di laman sosial Twitter dan dimuat naik seorang netizen dikenali sebagai, @ruddierawk berserta nota menyatakan keinginan pemuda itu untuk bertemu ibunya.
“Tolong tularkan. Namanya Sutikno. Asal Malang, Jawa Timur. Dari Yayasan SLB Batu Balang. Dia seorang OKU bisu, berbasikal ke Jakarta mencari orang tuanya.
“Selepas memberikannya makanan untuk mengisi perut, Sutikno memberitahu dengan menulis di buku nota sekiranya tidak menemui ibunya keesokan hari, dia akan kembali semula ke Malang di Jawa Timur,” tulis @ruddierawk.
Difahamkan, lelaki itu turut mencari ibu bapanya di daerah lain termasuk Semarang, Surabaya dan Bekasi sebelum sampai ke Jakarta berdasarkan catatan pada nota yang dibawanya.
Selain itu, Sutikno turut menulis doa buat ibu bapanya dalam nota tersebut yang membuatkan ramai netizen sebak.

“Doa buat ibu dan ayahku. Ya Allah ampunilah dosa-dosa kedua-dua orang tua saya. Bukalah pintu rezeki dan umur yang panjang. Berikan pintu hidayah-Mu, ya Allah.
“Walaupun diriku tak bertemu ibu, anakmu selalu berdoa buat ibuku. Ku cinta. Tanpa ibu, Tikno tak akan ada di dunia ini,” tulis Sutikno.
Sehingga kini masih tidak diketahui sama ada Sutikno berjaya menemui ibu bapanya atau tidak. – AGENSI


Penampilan garang Mitsubishi Xpander
Oleh LUQMAN RIDHWAN MOHAMED NOR

8 Ogos 2020, 10:00 am
MITsubishi Motors Malaysia (MMM) akhirnya mengesahkan bahawa jentera crossover tujuh tempat duduk, Mitsubishi Xpander baharu akan memasuki pasaran tempatan.
Jentera tersebut dijangka dilancarkan menjelang hujung tahun ini di Malaysia, sekali gus menjadi berita gembira bagi peminat kenderaan pelbagai guna (MPV) berkenaan.
Ini juga bermakna, dengan kemasukan Xpander ke pasaran tempatan, peminat jentera segmen B mempunyai lebih pilihan selain daripada model sedia ada seperti Honda BR-V, Toyota Rush dan Perodua Aruz.
Pada tahun 2017, Indonesia menjadi negara pertama memasarkan Xpander diikuti negara-negara ASEAN yang lain seperti Filipina dan Thailand.
Memaklumkan tentang perkara tersebut, Ketua Pegawai Eksekutif MMM, Tomoyuki Shinnishi berkata, Xpander ialah sebuah jentera yang bukan sahaja penting bagi syarikat tersebut, malah turut diminati di seluruh rantau ASEAN.
Menurut beliau, jentera berkenaan ternyata diminati peminat kenderaan berjenama dari Jepun apabila setakat Jun lalu, kenderaan crossover itu telah dijual melebihi 260,000 unit di Asia Tenggara.

“Penerimaan Xpander di negara jiran seperti Indonesia, Filipina, Thailand serta Vietnam sekali gus membuktikan bahawa jentera itu sesuai digunakan di negara ini.
“MMM sangat teruja menjelang pengenalan jentera crossover tujuh tempat duduk itu di Malaysia akhir tahun ini,” katanya.

RUANG yang luas menjadikan MPV ini diminati pengguna di rantau Asia Tenggara.

Bagaimanapun, peminat Xpander tempatan masih lagi dibiarkan tertanya-tanya mengenai spesifikasi serta varian jentera tersebut bagi pasaran Malaysia kerana hal itu tidak didedahkan oleh MMM.
Namun, apa yang pasti, MPV tersebut akan didatangkan dengan ciri ikonik Dynamic Shield yang terdapat pada semua jentera baharu Mitsubishi.
Umum mengetahui bahawa Dynamic Shield merupakan satu ciri unik bagi jenama tersebut kerana dikatakan membantu jentera Mitsubishi meraih prestasi terbaik serta meningkatkan aspek keselamatan pemandu serta penumpang.
Spesifikasi
Begitupun, jika mahu dibayangkan spesifikasi Xpander bagi pasaran tempatan, kita perlu lihat pada spesifikasi MPV tersebut yang dijual di Indonesia ketika ini.
Ini kerana, Indonesia mula menjual Xpander versi facelift awal tahun ini, yang mana beberapa ciri pada jentera tersebut dinaik taraf berbanding model asal pada 2017.
Ini sekali gus membayangkan spesifikasi Xpander yang bakal memasuki pasaran tempatan pastinya tidak jauh berbeza daripada versi facelift berkenaan.
Untuk makluman, bagi pasaran Indonesia, Xpander didatangkan dengan beberapa varian iaitu GLX, GLS, Exceed, Sport dan Ultimate.

RUANG penyimpanan barangan yang luas menjadikan jentera ini diminati pengguna berkeluarga.

Semua jentera Xpander didatangkan dengan enjin 1.5 liter aspirasi biasa. Menerusi enjin tersebut, kenderaan ini mampu menghamburkan kuasa sebanyak 105 PS pada 6,000 rpm dan 141 Nm tork pada 4,000 rpm.
Dari segi estetika pula, paling ketara perubahannya adalah pada bahagian grilnya yang kini menampilkan rekaan lebih garang berbanding rekaan terdahulu.
Selain gril, Xpander juga didatangkan dengan beberapa ciri baharu bergantung kepada varian ditawarkan.
Sebagai contoh, bagi varian Exceed ke atas, Xpander didatangkan dengan lampu LED, rim 16 inci dua tona, antena shark fin serta penyah kabus, kamera dan sensor belakang.
Sebagai mana jentera moden yang lain, Xpander dilengkapi beberapa teknologi wajib seperti Hill Start Assist (HSA), Kawalan Stabiliti Aktif (ASC), Sistem Brek Antikunci (ABS) dan Isyarat Berhenti Kecemasan (ESS).
Pedestrian Protection yang merupakan teknologi menyerap hentakan juga terdapat pada jentera tersebut. Selain itu, MPV ini juga didatangkan dengan dua beg udara iaitu di tempat duduk hadapan.

AHTENA shark fin merupakan salah satu ciri baharu Mitsubishi Xpander facelift.

Bahagian dalam Xpander juga menerima penambahbaikan, antaranya ruang kabin berwarna hitam bagi varian Sport, serta pemasangan skrin sesentuh tujuh inci dengan akses sambungan telefon pintar bagi varian Sport dan Ultimate.
Kerusi tempat duduk di barisan kedua dan ketiga juga boleh dilipat bagi menghasilkan ruang tambahan, selain tempat penyimpanan barangan di bahagian belakang yang didatangkan dengan compartment khusus.
Ruang yang luas itu menjadi nilai tambah bagi Xpander kerana penggunanya di rantau ASEAN mengakui, mereka memilih jentera berkenaan kerana sifatnya yang mesra keluarga.
Selain itu, kerangka MPV itu pula menggunakan teknologi Evolusi Keselamatan Impak Diperkukuh (RISE) Mitsubishi.
Tambah melicinkan pergerakan serta kestabilan MPV berkenaan adalah penggunaan sistem suspensi depan jenis topang MacPherson dan Torsion Beam di bahagian belakangnya.
Bagi varian GLX, kenderaan ini hanya didatangkan dengan transmisi manual lima kelajuan, manakala varian GLS, Exceed dan Sport boleh didapatkan dalam transmisi manual serta automatik empat kelajuan.
Varian Ultimate pula hanya didatangkan dengan transmisi automatik empat kelajuan.

RIM dua tona rekaan baharu menyerikan lagi model Xpander terkini.

Mitsubishi Xpander memiliki kelegaan bumi setinggi 205 milimeter (mm) dari permukaan tanah. Ini boleh dikatakan agak tinggi, namun masih ketinggalan di belakang Perodua Aruz yang memiliki kelegaan bumi setinggi 220mm.
Mitsubishi Xpander didatangkan dengan enam warna iaitu quartz white pearl, sterling silver metallic, graphite grey metallic, jet black mica, red metallic dan deep bronze metallic.
Semua ciri tersebut berkemungkinan besar terdapat pada Mitsubishi Xpander baharu yang bakal dilancarkan kelak.
Begitupun, persoalan sama ada Xpander bagi pasaran tempatan akan didatangkan dengan ciri khas, hanya MMM yang mempunyai jawapannya.
Paling penting adalah berkenaan harganya apabila dipasarkan kelak. Di Indonesia, ia dijual bermula harga 217.8 juta rupiah (RM62,574), namun secara realistiknya, jentera ini tidak akan dijual pada harga itu di Malaysia.
Untuk maklumat lanjut mengenai produk Mitsubishi, orang ramai boleh melayari laman web www.mitsubishi-motors.com.my.


Mahakarya, Folklore epitome rumput selepas hujan
Oleh MOHD. HAIKAL ISA

8 Ogos 2020, 10:00 am
Karya tersebut dibikin Taylor Swift ketika virus Covid-19 mula menyerang dunia. Dalam isolasi disebabkan pandemik yang diumumkan seluruh dunia, lahir kreativiti sehingga terbentuknya sebuah naskah luar biasa impak dan kesannya kepada pendengar. Naskhah tersebut dinamakan Folklore.
Folklore memuatkan 16 buah trek yang semuanya mempunyai kualiti hebat tersendiri. Jadi, tidak hairanlah album yang diusahakan secara indie tersebut meroket ke tangga pertama carta Billboard 200 sebagai album dengan jualan tertinggi tahun 2020.

MENERUSI Folklore, Taylor Swift mengembalikan semula roh muzik asalnya sebelum dia bergelumang dengan dunia pop.

Bukan sahaja itu, di carta lagu Billboard Hot 100, tiga single utamanya berada pada kedudukan 10 teratas iaitu Cardigan (tangga pertama), The 1 (keempat), dan Exile (keenam).
Apa istimewanya Folklore sehingga meraih pujian melambung banyak pihak? Buat penulis, kadang-kadang karya yang kita hasilkan akan lebih menjentik sanubari orang apabila kita duduk jauh daripada kesibukan atau hiruk-pikuk keadaan. Barangkali, itu resepi kejayaan Folklore.
Folklore menemui pendengar sempurna dan tepat pada waktunya. Dari segi kulit album, mood, kredibiliti Taylor sebagai komposer dan penulis, perkongsian lirik dan melodi setiap trek yang terkandung, album berkenaan paling juara!
Peribadinya, Folklore membawa semula peminat kepada asbab mengapa seluruh dunia jatuh cinta dengannya. Namakan, Fearless, Speak Now dan Red, ketiga-tiga album tersebut memberi introduksi Taylor sebelum ‘mendunia’ dengan genre pop.
Kalau ingin berceloteh panjang tentang 16 trek yang dimuatkan dalam album berkenaan, satu muka surat memang tidak cukup. Penulis keluarkan tiga ‘killer songs’ iaitu Cardigan, dan Exile (featuring Bon Iver).

Cardigan secara peribadi, bukan trek kegemaran penulis, namun antara ke semua trek terkandung, Cardigan mempunyai nilai komersial yang sangat tinggi. Dari segi judul, melodi dan penulisan liriknya, memang wajar lagu tersebut diangkat sebagai single perdana daripada Folklore.
Dalam lagu ini juga, banyak perenggan yang dekat dan membuatkan pendengar rasa seperti ‘hey, aku pernah lalui perkara ini’.
Antara bait-bait liriknya, when you are young, they assume you know nothing (apabila kau muda, mereka fikir kau tidak tahu apa).
Rasa seperti cardigan lama yang dijumpai di bawah katil orang yang pernah anda sayang dan orang itu kemudiannya memakainya dan cakap ‘ini pernah jadi cardigan kegemaran aku’, silakan hayati nukilan lirik selanjutnya dalam Cardigan. Liriknya mencakupi percintaan, persahabatan atau alam pekerjaan, tergantung interpretasi masing-masing.
Trek keempat, Exile merupakan lagu kegemaran penulis. Lagu ciptaan Taylor, William Bowery dan Justin Vernon itu boleh disifatkan sebagai ‘Shallow’ (duet Lady Gaga dan Bradley Cooper) versi 2020.
Melodinya cukup indah dan berada pada kelas tersendiri sementelah liriknya, lebih indah daripada sebuah puisi. Taylor dan Bon bukan menyanyikan sebuah lagu, sebaliknya puisi indah yang cukup dekat dengan pendengar.
Exile seperti lukisan emosi sepasang kekasih yang keliru dengan kesalahan masing-masing, namun pada masa yang sama, kedua-dua terhiris luka yang dalam.

FOLKLORE menguatkan kenyataan bahawa Taylor Swift antara karyawan muzik terhebat abad ke-21.
Mahakarya
Dentingan piano dan muzik teradun cemerlang dalam kolaborasi vokal Taylor dan Bon, duet tersebut seumpama bisikan antara dua jiwa itu yang penulisan sifatkan sangat mahal ini, sebuah mahakarya!
Jikalau boleh diberi markah penuh terhadap Folklore, penulis tidak akan teragak-agak berbuat demikian.
Album berkenaan membawa semula peminat kepada Taylor yang sangat dirindukan iaitu era dirinya sebelum bergelumang dengan muzik pop.
Jelas, Taylor yang lama belum lagi ‘mati’ dan dia masih di sini.
Bayangkan, saat orang semua terkurung disebabkan pandemik Covid-19, Taylor menghasilkan sebuah diskografi yang kalau boleh dilambangkan seperti bau, bauannya seperti rumput selepas disirami hujan. Tulen dan semulajadi.
Itulah prestasi kerja yang wajar diberi pengiktitirafan dan Taylor, ialah seorang karyawan dan pemuzik antara yang terhebat pada abad ke-21. Kehadiran Folklore, menguatkan lagi kenyataan itu.


Trend pelancongan Terengganu pasca PKP
Oleh MOHD AZLI ADLAN

8 Ogos 2020, 10:00 am
MOHD. AZLI ADLAN,WARTAWAN EKSEKUTIF

KELONGGARAN merentas negeri berikutan pelaksanaan Perintah Kawalan Pergerakan Pemulihan (PKPP) pada 10 Jun lalu kembali merancakkan sektor pelancongan domestik.
Rakyat negara ini mula melancong ke pusat-pusat peranginan seluruh negara biar pun dengan prosedur operasi standard (SOP) yang ketat ekoran penularan pandemik Covid-19  yang belum reda.
Terengganu juga tidak terkecuali, lokasi tumpuan pelancong seperti Pasar Kedai Payang, Kuala Terengganu kembali penuh, manakala tempahan bilik penginapan di pulau-pulau peranginan juga melebihi 90 peratus pada cuti Aidiladha minggu lalu.
Biar pun tanpa pelancong asing, industri pelancongan Terengganu kembali bangkit dan dijangka pulih lebih cepat.
Pengarah Jabatan Pelancongan Terengganu, Ab. Rashid Jusoh berkata, unjuran kemasukan pelancong pada tahun ini telah ditingkatkan semula kepada 4.5 juta orang berikutan sambutan positif berkenaan.
Beliau berkata, sasaran awal 5.4 juta kemasukan pelancong pada tahun 2020 terpaksa diturunkan kepada 3.8 juta ekoran pelaksanaan Perintah Kawalan Pergerakan (PKP) pada 18 Mac lalu.

“Begitu pun berdasarkan aliran kemasukan semula pelancong selepas pelaksanaan PKPP, kita optimis mampu capai 4.5 juta orang sehingga akhir tahun ini,” katanya kepada Kosmo! baru-baru ini.
Sebagai rekod, tahun lalu Terengganu menerima 5.27 juta pelancong termasuk 1.02 juta dari luar negara.
Ab. Rashid berkata, Jabatan Pelancong negeri dengan kerjasama pemain industri pelancongan tempatan lain telah bekerja keras melakukan kerja-kerja promosi berterusan sejak fasa awal Perintah Kawalan Pergerakan (PKP).
“Walaupun pada masa itu aktiviti pelancongan tidak dibenarkan, kita tidak berpeluk tubuh dan merasakan perlu mengekalkan kesedaran tentang produk pelancongan di Terengganu.
“Kita mahu negeri ini menjadi destinasi idaman untuk dikunjungi menerusi slogan Ingat Pantai, Ingat Terengganu; Ingat Pulau, Ingat Terengganu,” katanya.
Ab. Rashid berkata, antara pendekatan promosi ialah penyiaran klip video produk pelancongan Terengganu di semua medium media sosial.
Sementara itu, Pengarah Tourism Malaysia Wilayah Timur, Ahmad Zulfa Shafie berkata, kehadiran ramai pelancong domestik di pulau-pulau peranginan terkenal di negeri ini sedikit sebanyak telah mengimbangi kehilangan drastik pelancong asing ekoran penularan pandemik Covid-19.
Beliau berkata, sebelum ini, segmen pelancongan di pulau-pulau di Terengganu khususnya Pulau Perhentian, Pulau Redang dan Pulau Kapas telah didominasi pelancong luar negara.
“Biar pun tanpa pelancong asing, kadar penginapan bilik penginapan di pulau-pulau itu mencapai purata 70 peratus pada hujung minggu dan 50 peratus pada hari biasa.
“Fakta yang menarik ialah kebanyakan bilik penginapan yang diduduki tersebut merupakan pakej premium dan berharga mahal yang sebelum ini biasanya di tempah pelancong luar negara,” katanya.
Sebaliknya Ahmad Zulfa memberitahu, bilik penginapan pakej bajet pula kurang di tempah.
Ujar beliau, senario tersebut menunjukkan kebanyakan pelancong domestik yang berkunjung ke pulau peranginan berkenaan terdiri daripada golongan berpendapatan tinggi yang sebelum ini berkemungkinan besar gemar melancong ke luar negara.
“Kita tidak boleh tolak mereka memilih untuk melakukan pelancongan domestik berikutan larangan ke luar negara masih dikuat kuasakan,” katanya.


Trump lulus bantuan pandemik RM1,675 seminggu kepada rakyat AS
Oleh KOSMO!

9 Ogos 2020, 7:28 pm
WASHINGTON – Presiden Donald Trump kelmarin menandatangani perintah eksekutif melanjutkan bantuan kewangan kepada penduduk Amerika Syarikat (AS) yang terjejas akibat pandemik koronavirus selepas tinjauan pendapat menunjukkan majoriti rakyat tidak gembira dengan cara beliau menangani krisis tersebut.
“Kami akan menyelamatkan pekerjaan AS dan menghulurkan bantuan kepada pekerja AS,” kata Trump pada sidang akhbar di kelab golf miliknya di Bedminster, New Jersey di mana beliau menghabiskan hujung minggunya.
Ketika pengangguran meningkat kepada dua angka, perniagaan terjejas akibat penjarakan fizikal dan virus Covid-19 berterusan menular, ramai penduduk AS bergantung kepada bantuan kewangan serupa yang diluluskan sebelum ini oleh Kongres tetapi tamat Julai lalu.
Di bawah perintah tersebut, Trump menjanjikan bantuan kewangan AS$400 (RM1,675) seminggu sebagai tambahan kepada bantuan orang hilang pekerjaan di AS, manakala dua langkah lain menawarkan pelindungan kepada pembeli rumah daripada diusir pihak bank dan penangguhan pembayaran balik pinjaman pendidikan.
Bantuan kewangan itu lebih rendah daripada AS$600 (RM2,512) yang ditawarkan dalam pakej rangsangan berakhir pada bulan lalu. Ia juga mungkin berjumlah sekitar AS$300 (RM1,256) sahaja seminggu kerana Trump berkata, AS$100 (RM400) lagi akan dibayar oleh kerajaan negeri hanya jika kerajaan negeri bersetuju berbuat demikian.
Langkah keempat yang ditentang ramai wakil rakyat Parti Republikan dan Demokrat melibatkan pembekuan pembayaran cukai pendapatan oleh Trump. – AFP


Socar Malaysia bangun aplikasi Trevo
Oleh DALIZA MOHAMED ARIFFIN

9 Ogos 2020, 10:11 pm
KUALA LUMPUR – Ekonomi perkongsian menjanjikan peluang pendapatan baharu buat rakyat Malaysia dalam suasana ketidaktentuan impak pandemik Covid-19.
Ekonomi perkongsian adalah satu ekosistem sosial berteraskan perkongsian aset yang menggunakan platform digital untuk mewujudkan nilai ekonomi melalui peningkatan penggunaan sumber di antara individu dan kerajaan.
Aktiviti ekonomi perkongsian termasuklah penggunaan aset tahan lama, pengedaran semula barangan melalui pasaran sekunder, pertukaran perkhidmatan dan perkongsian aset produktif.
Ketua Pegawai Eksekutif Socar Malaysia, Leon Foong berkata, saiz ekonomi perkongsian, dari segi jumlah transaksi kasar (GMV) dianggarkan bakal mencapai nilai RM10 bilion setahun di negara ini dalam tempoh lima tahun lagi, iaitu pada 2025.
Jelasnya, mengikut kajian dalaman yang dilakukan pihaknya, nilai ekonomi perkongsian di Malaysia kini telah pun mencecah RM2.5 bilion setahun.
“Kami percaya sifat keusahawanan dan minat untuk berniaga yang ada pada rakyat Malaysia akan terus memacu pertumbuhan sektor ini, disokong kemajuan teknologi digital,” katanya kepada Kosmo! baru-baru ini.
Socar Malaysia turut tidak ketinggalan melibatkan diri dalam ekonomi perkongsian, menerusi pelancaran aplikasi Trevo pada awal tahun 2020 yang mengoperasikan perniagaan sewa kenderaan persendirian.
Pemilik Myvi misalnya, mampu menerima pendapatan antara RM50 hingga RM80 sehari dengan menyewakan kenderaan mereka menerusi aplikasi berkenaan.

Kini terdapat kira-kira 800 buah kenderaan milik orang awam yang berdaftar dengan Trevo di kawasan Lembah Klang dan Pulau Pinang.
Menurut Leon, segmen yang pesat bertumbuh dalam sistem ekonomi perkongsian adalah penawaran insurans, dengan pemilik kenderaan, rumah, atau bilik pastinya mahu memastikan aset mereka dilindungi sebelum memberi sewa kepada orang tak dikenali.
“Socar sendiri turut menawarkan insurans kepada pelanggan kami, dengan pakej perlindungan keseluruhan sehingga nilai RM3 juta,” katanya.
Sementara itu, Leon menjelaskan meskipun pertumbuhan ekonomi perkongsian melibatkan kenderaan seperti Grab dan Socar dilihat bersifat ‘mengganggu’ industri automotif di negara ini, pihaknya tidak melihat akan berlaku penurunan dari segi jualan kenderaan.
“Saya percaya jualan kenderaan di Malaysia akan terus meningkat, sekurang-kurangnya untuk tempoh lima tahun lagi.
“Rakyat negara ini minat memiliki kenderaan mereka sendiri dan hal ini dapat dilihat pada kadar penembusan pemilikan kenderaan yang sangat tinggi di sini.,” katanya.
Tambah Leon, industri automotif bagaimanapun akan melihat perubahan dari segi jenis kenderaan yang diminati pengguna, misalnya kenderaan utiliti sports (SUV) semakin popular dalam kalangan pelanggan Trevo.


Dua kluster baharu dikesan, 13 kes direkod
Oleh KOSMO!

9 Ogos 2020, 6:53 pm
Oleh MOHD. HUSNI MOHD. NOOR
PUTRAJAYA – Dua kluster baharu Covid-19 iaitu kluster Kurau di Pulau Pinang dan kluster Meranti (Putrajaya) dikesan semalam dengan masing-masing mencatatkan satu kes menjadikan jumlah kes Covid-19 di seluruh negara sebanyak 13.
Ketua Pengarah Kesihatan, Datuk Dr. Noor Hisham Abdullah berkata, dua kluster tersebut adalah penularan tempatan membabitkan warganegara selain dua kes baharu daripada kluster Sivagangga.
“Selain empat kes penularan tempatan, sembilan kes adalah jangkitan import membabitkan lima warganegara dan empat bukan warganegara.
“Daripada jumlah itu, tujuh direkodkan di Kuala Lumpur dengan kes dikenal pasti dari China (2), India (2), Jepun (1), Ireland (1), Indonesia (1) manakala masing-masing satu kes dari Yaman dan Jepun yang direkodkan di Selangor dan Sarawak,” katanya dalam kenyataan akhbar hari ini.
Noor Hisham berkata, sebanyak sembilan kes pulih Covid-19 direkodkan hari ini menjadikan jumlah kumulatif kes yang telah pulih sepenuhnya adalah sebanyak 8,784 kes atau 96.7 peratus daripada jumlah keseluruhan kes. – K! ONLINE.


Industri kenaf sumber baharu pendapatan negara
Oleh KOSMO!

9 Ogos 2020, 9:56 pm
PEKAN – Industri kenaf dijangka terus berkembang maju sehingga mampu menjadi sumber baharu yang menyumbang kepada pendapatan negara.
Menteri Perusahaan Perladangan dan Komoditi, Datuk Dr. Mohd. Khairuddin Aman Razali berkata, pihaknya berkeyakinan terhadap potensi industri tersebut boleh dipertingkatkan melalui usaha dilakukan pada masa ini.
Menurut beliau, antara usaha yang dilaksanakan bagi menggalakkan pertumbuhan industri kenaf ialah dengan membangunkan Pusat Industri Kenaf di kawasan seluas 2.02 hektar di Tebu Hitam, Rompin dekat sini.
“Ketika ini, pusat tersebut mampu memproses 10,000 tan metrik batang kenaf kering dalam tempoh setahun melibatkan 1,000 hektar ladang.
“Ia bertujuan meningkatkan pengeluaran produk bernilai tambah yang tinggi dalam rangkaian pengeluaran industri berasaskan fiber termasuk sektor pulpa dan kertas.
“Dengan wujudnya pusat pemprosesan kenaf ini, ia akan turut membuka peluang (perniagaan produk hiliran) kepada usahawan dan seterusnya mewujudkan peluang pekerjaan,” katanya.

Beliau berkata demikian pada Majlis Penyampaian Bantuan Prihatin Kenaf Peringkat Negeri Pahang di Kampung Merchong di sini semalam.
Selain itu, Mohd. Khairuddin menerangkan, Lembaga Kenaf dan Tembakau Negara (LKTN) telah membangunkan pusat penghasilan benih tanaman itu di Kedah dan Perlis.
“LKTN juga akan meneruskan usaha serta pelbagai inisiatif bagi memastikan keseluruhan rantaian industri kenaf terus diperkukuh selain memastikan kebajikan pekebun kecil terjaga,” katanya.
Dalam majlis berkenaan, seramai 543 pekebun kenaf di negeri ini yang terjejas akibat penularan pandemik Covid-19 diberikan bantuan sebanyak RM500 bagi setiap hektar tanaman.
Menurut Mohd. Khairuddin, sebanyak RM311,900 diperuntukkan kepada pekebun kenaf di negeri ini melibatkan kawasan tanaman 623.8 hektar di bawah inisiatif Pakej Rangsangan Ekonomi Prihatin Rakyat (PRE-Prihatin).
“Di bawah PRE-Prihatin, LKTN diperuntukkan RM968,680 untuk diagihkan 1,357 pekebun kenaf di seluruh Semenanjung termasuk 543 orang di Pahang.
“Ia bagi membantu mereka (pekebun) yang terjejas akibat pandemik. Bantuan ini juga adalah untuk memastikan industri ini terus berkembang,” katanya.


Jutawan Macau mahu teroka perniagaan sarung tangan getah di Malaysia
Oleh KOSMO!

9 Ogos 2020, 9:44 pm
KUALA LUMPUR – Jutawan Macau berstatus billionaire, Wan Kuok-Koi dilantik sebagai Pengerusi Inix Technology Bhd. (INIX), sebuah syarikat pegangan pelaburan yang disenaraikan di Bursa Malaysia.
Turut dilantik untuk memegang jawatan di INIX ialah dua perwakilan tempatan bagi Kuok-koi, iaitu Datuk Tan Choon Hwa sebagai Naib Pengerusi dan Lee Han Keat selaku Pengarah Eksekutif baharu.
Menurut kenyataan yang dikeluarkan di sini baru-baru ini, langkah Kuok-koi mengambil alih kepimpinan syarikat berkenaan adalah untuk meneroka perniagaan sarung tangan getah di negara ini.
Menurut syarikat, tawaran kripto permulaan (ICO) berkaitan Kuok-koi yang diterbitkan di Asia Tenggara telah membuka rekod baharu dengan kejayaan meraih sejumlah AS$750 juta (RM3.14 bilion) dalam tempoh lima minit, berdasarkan laporan South China Morning Post pada 17 Julai 2018.
“Kuok-Koi memiliki pengaruh besar dalam dunia perniagaan dan pelan yang dicadangkan mendapat sokongan ramai pelabur.
“Beliau dikenali sebagai kapitalis Macau, ahli perniagaan yang patriotik dan seorang dermawan.
“Kuok-Koi tidak asing di negara ini kerana memegang jawatan Presiden Pengasas Dewan Perniagaan Ekonomi dan Budaya Macau-Malaysia selain memiliki hubungan ekonomi dan perdagangan di Malaysia,” katanya.
Selain itu, Kuok-koi turut terlibat dalam perniagaan berkaitan hiburan di Macau selaku pemilik Macau National Ying VIP Club dan National Ying Entertainment Co Ltd.
Beliau juga aktif dalam aktiviti amal dan termasuk terlibat dalam penubuhan Yayasan Amal Budaya Zhi Gong.


85% tanaman sawit terima MSPO
Oleh KOSMO!

9 Ogos 2020, 9:32 pm
KUALA LUMPUR – Sejumlah 85.22 peratus daripada 5.9 juta hektar tanaman kelapa sawit di negara ini telah menerima Pensijilan Minyak Sawit Mampan Malaysia (MSPO) sehingga 30 Julai lalu.
MSPO dibangunkan oleh Lembaga Minyak Sawit Malaysia (MPOB), Sirim Bhd. (Sirim) serta komuniti sawit negara dan telah dimandatorikan kepada seluruh rantaian industri sawit bermula 1 Januari lalu.
Pegawai Komunikasi Sains MPOB, Laziana Ahmad berkata, industri minyak sawit di negara ini berorientasikan eksport dengan Malaysia adalah pengeluar dan pengeksport sawit kedua terbesar di dunia, masing-masing menyumbang 26 peratus dan 34 peratus daripada jumlah keseluruhan global.
“Sehubungan itu, MSPO perlu dilaksanakan di seluruh penggiat industri sawit Malaysia bagi meningkatkan kredibiliti produk sawit keluaran negara.
“Setakat Julai, 89.60 peratus daripada keseluruhan 452 kilang buah sawit telah mendapat pensijilan MSPO.
“Bagi pekebun kecil tersusun pula, seramai 231,576 orang dengan keluasan 679,07 hektar, atau 99.64 peratus telah memperoleh pensijilan,” katanya dalam kenyataan yang dikeluarkan di sini baru-baru ini.
Menurut Laziana, antara cabaran yang dihadapi untuk mempersijilkan pekebun kecil persendirian ialah status pemilikan kebun yang tiada geran tanah sah.
“Kerajaan menyediakan insentif untuk membantu pekebun kecil persendirian membiayai kos yuran pensijilan, latihan berkaitan MSPO, penyediaan stor penyimpanan bahan kimia dan peralatan perlindungan diri (PPE).
“Dengan kerjasama semua pihak, sasaran pencapaian 100 peratus penanaman sawit dipersijilkan dengan MSPO pasti akan dapat direalisasikan,” katanya.


Socar bangunkan Trevo peluang jana pendapatan sewa kenderaan
Oleh MUHAMMAD IKHWAN IDERIS

9 Ogos 2020, 9:06 pm
KUALA LUMPUR – Ekonomi perkongsian menjanjikan peluang pendapatan baharu buat rakyat Malaysia dalam suasana ketidaktentuan impak pandemik Covid-19.
Ekonomi perkongsian adalah satu ekosistem sosial berteraskan perkongsian aset yang menggunakan platform digital untuk mewujudkan nilai ekonomi melalui peningkatan penggunaan sumber di antara individu dan kerajaan.
Aktiviti ekonomi perkongsian termasuklah penggunaan aset tahan lama, pengedaran semula barangan melalui pasaran sekunder, pertukaran perkhidmatan dan perkongsian aset produktif.
Ketua Pegawai Eksekutif Socar Malaysia, Leon Foong berkata, saiz ekonomi perkongsian, dari segi jumlah transaksi kasar (GMV) dianggarkan bakal mencapai nilai RM10 bilion setahun di negara ini dalam tempoh lima tahun lagi, iaitu pada 2025.
Jelasnya, mengikut kajian dalaman yang dilakukan pihaknya, nilai ekonomi perkongsian di Malaysia kini telah pun mencecah RM2.5 bilion setahun.
“Kami percaya sifat keusahawanan dan minat untuk berniaga yang ada pada rakyat Malaysia akan terus memacu pertumbuhan sektor ini, disokong kemajuan teknologi digital,” katanya kepada Kosmo! baru-baru ini.
Socar Malaysia turut tidak ketinggalan melibatkan diri dalam ekonomi perkongsian, menerusi pelancaran aplikasi Trevo pada awal tahun 2020 yang mengoperasikan perniagaan sewa kenderaan persendirian.
Pemilik Myvi misalnya, mampu menerima pendapatan antara RM50 hingga RM80 sehari dengan menyewakan kenderaan mereka menerusi aplikasi berkenaan.
Kini terdapat kira-kira 800 buah kenderaan milik orang awam yang berdaftar dengan Trevo di kawasan Lembah Klang dan Pulau Pinang.
Menurut Leon, segmen yang pesat bertumbuh dalam sistem ekonomi perkongsian adalah penawaran insurans, dengan pemilik kenderaan, rumah, atau bilik pastinya mahu memastikan aset mereka dilindungi sebelum memberi sewa kepada orang tak dikenali.
“Socar sendiri turut menawarkan insurans kepada pelanggan kami, dengan pakej perlindungan keseluruhan sehingga nilai RM3 juta,” katanya.
Sementara itu, Leon menjelaskan meskipun pertumbuhan ekonomi perkongsian melibatkan kenderaan seperti Grab dan Socar dilihat bersifat ‘mengganggu’ industri automotif di negara ini, pihaknya tidak melihat akan berlaku penurunan dari segi jualan kenderaan.
“Saya percaya jualan kenderaan di Malaysia akan terus meningkat, sekurang-kurangnya untuk tempoh lima tahun lagi.
“Rakyat negara ini minat memiliki kenderaan mereka sendiri dan hal ini dapat dilihat pada kadar penembusan pemilikan kenderaan yang sangat tinggi di sini.,” katanya.
Tambah Leon, industri automotif bagaimanapun akan melihat perubahan dari segi jenis kenderaan yang diminati pengguna, misalnya kenderaan utiliti sports (SUV) semakin popular dalam kalangan pelanggan Trevo.


Sub stesen tenaga solar terbakar
Oleh NORLIDA AKMAR IDROS

9 Ogos 2020, 8:53 pm
JITRA – Sebuah sub stesen tenaga solar di Jalan Kampung Padung, Changlun dekat sini terbakar tengah hari tadi.
Penolong Pengarah Bahagian Operasi Kebombaan Kedah, Penguasa Kanan Bomba 1 Mohamadul Ehsan Mohd. Zain berkata, pihaknya menerima panggilan berhubung kejadian pada pukul 1.40 tengah hari tadi.
“Sebaik tiba di lokasi, kita mendapati kebakaran melibatkan sebuah sub stesen tenaga solar ” katanya dalam satu kenyataan di sini hari ini.
Kata beliau, anggota Balai Bomba dan Penyelamat Bukit Kayu Hitam melakukan pemadaman menggunakan satu aliran dengan dua pancutan air daripada tangki jentera dan 10 unit alat pemadam api jenis debu kering.
“Kemusnahan melibatkan 40 peratus pada bahagian bekalan elektrik inverter tenaga solar tersebut,” ujarnya.
Tambahnya, kejadian tidak melibatkan mangsa. – K! ONLINE.


Kilang proses kertas terbakar
Oleh KOSMO!

9 Ogos 2020, 8:27 pm
Oleh SITI NUR MAS ERAH AMRAN
SEBERANG PERAI – Sebuah kilang memproses kertas hangus dijilat api dalam kebakaran di Taman Kerapu, Butterworth di sini hari ini.
Jurucakap Jabatan Bomba dan Penyelamat Malaysia negeri berkata, pihaknya menerima panggilan pada pukul 2.32 petang berhubung kejadian tersebut sebelum bergegas ke lokasi.
“Dua jentera dari Balai Bomba dan Penyelamat Butterworth dan Perai digerakkan bagi memadamkan kebakaran selain dibantu pasukan bomba sukarela.
“Kita dapati kebakaran awalnya melibatkan longgokan kayu palet yang kemudiannya merebak ke bangunan kilang pemprosesan bahan kertas.
“Anggaran peratusan kebakaran struktur kilang adalah kira-kira 5 peratus dan operasi ditamatkan pukul 3.25 petang,” katanya kepada pemberita di sini hari ini.

Menurut jurucakap itu, tiada kemalangan jiwa dan kecederaan dilaporkan. Manakala punca kebakaran dan jumlah kerugian masih dalam siasatan. – K! ONLINE.


Bank Rakyat kenal pasti 190,000 pelanggan
Oleh KOSMO!

9 Ogos 2020, 9:11 pm
KUALA LUMPUR – Bank Kerjasama Rakyat Malaysia Bhd. (Bank Rakyat) telah mengenal pasti hampir 190,000 akaun pembiayaan pelanggannya yang berpotensi terjejas untuk pelaksanaan bantuan kewangan bersasar, melibatkan tawaran lanjutan moratorium selama tiga bulan.
Menurutnya, bank rakyat telah mula menghubungi pemilik akaun berkenaan secara berperingkat dengan lebih 20 peratus daripada mereka telah pun dihubungi.
“Seiring dengan komitmen memacu kemajuan industri keusahawanan negara, Bank Rakyat turut menawarkan bantuan bersasar kepada individu terkesan yang bekerja sendiri atau perusahaan kecil dan sederhana (PKS).
“Kami menawarkan fleksibiliti sama ada dengan membayar keuntungan sahaja untuk suatu jangka masa yang ditetapkan atau memanjangkan tempoh keseluruhan pembiayaan bagi mengurangkan ansuran bulanan,” katanya dalam kenyataan yang dikeluarkan di sini semalam.
Bank Rakyat menjelasnkan, pelanggan boleh membuat permohonan menerusi salah satu saluran komunikasi Bank Rakyat iaitu e-mel ke [email protected], hubungi pusat panggilan di talian 1300800800 atau mengunjungi cawangan Bank yang berdekatan.
Orang ramai juga digalakkan melayari laman web korporat di www.bankrakyat.com.my atau laman media sosial rasmi Bank Rakyat, @mybankrakyat di Facebook, Instagram dan Twitter untuk sebarang maklumat lanjut.
Kerajaan sebelum ini melaksanakan moratorium bagi bayaran balik pinjaman bank yang akan berakhir secara automatik pada 30 September.


Lebih 500 ahli Bersatu Kota Raja keluar parti
Oleh KOSMO!

9 Ogos 2020, 5:01 pm
Oleh ABDUL RAZAK IDRIS
SHAH ALAM – Lebih 500 ahli termasuk pimpinan di peringkat bahagian Parti Pribumi Bersatu Malaysia (Bersatu) Kota Raja keluar parti hari ini.
Jurucakap kumpulan tersebut, Shahul Hameed Abdul Wahab berkata, keputusan tersebut diambil berikutan hilang kepercayaan terhadap kepimpinan Bersatu di peringkat pusat.
“Sebahagian besar akar umbi melibatkan cawangan Bersatu di Kota Raja keluar parti disebabkan tidak yakin lagi dengan kepimpinan sedia ada dan mengingkari mandat rakyat yang diberikan.
“Kepimpinan juga dilihat tidak menghormati Tun Dr. Mahathir Mohamad yang berprinsip dan bersekongkol dengan parti lain yang sebahagiannya dibarisi oleh mereka yang kleptokrat,” katanya.
Shahul berkata demikian dalam sidang akhbar Bersatu Bahagian Kota Raja beramai-ramai bersama AJK Bahagian anjuran Calon Ketua Bersatu Bahagian Kota Raja bertempat di Dewan Orang Ramai Zon B , Taman Sri Muda Shah Alam.

Menurut Shahul, pihaknya juga berikrar akan sentiasa menyokong perjuangan Tun Dr. Mahathir Mohamad dalam arena politik di negara ini.
“Kami berikrar akan menyokong dan berhasrat untuk menjadi ahli politik yang bakal ditubuhkan Tun Dr. Mahathir Mohamad,” katanya.
Terdahulu, beberapa bahagian Bersatu di negeri ini terbubar apabila sebahagian besar ahli termasuk pimpinan bahagian parti tersebut mengambil keputusan meninggalkan parti sejak semalam.
Sementara itu, Pengerusi Bersatu Selangor, Datuk Abdul Rashid Asari dalam kenyataan melalui aplikasi WhatsApp menjelaskan pihaknya akan mengadakan sidang akhbar esok. -K! ONLINE


Sultan Johor murka pemburuan haram berleluasa
Oleh KOSMO!

9 Ogos 2020, 6:09 pm
Oleh KHAIRUL MOHD ALI
JOHOR BAHRU – Sultan Johor, Sultan Ibrahim Sultan Iskandar menzahirkan kemurkaan terhadap aktiviti pemburuan haram masih berlaku di beberapa kawasan hutan di negeri ini.
Baginda turut meluahkan kekecewaan kerana telah membangkitkan isu berkenaan sebelum ini namun tiada tindakan diambil pihak berkuasa.
“Bagaimana perkara ini boleh berlaku? Saya mahu Jabatan Perlindungan Hidupan Liar dan Taman Negara (Perhilitan) serta polis segera menjalankan siasatan dan sediakan satu laporan penuh berhubung kejadian malam tadi.
“Kesemua pemburu ini juga dipercayai memiliki senjata berupa senapang patah buatan sendiri,” titah baginda dalam satu kenyataan dimuat naik menerusi laman Facebook rasmi baginda.
Baginda turut memaklumkan menerima maklumat berserta gambar mengenai satu aktiviti pemburuan haram berskala besar yang berlaku di negeri ini, semalam.

Kegiatan itu dilaporkan berlaku di kawasan Endau Rompin dan Kahang, melibatkan haiwan seperti kancil dan landak yang disyaki dijual untuk tujuan perubatan tradisional.- K! ONLINE.


Ernie, Kak Lina Pom Pom pakai lagu Aina
Oleh MOHD. HAIKAL ISA

9 Ogos 2020, 5:24 pm
KUALA LUMPUR – Penyanyi dan komposer muda, Aina Abdul mendedahkan akan berkolaborasi dengan penyanyi, Ernie Zakri menerusi sebuah single yang akan dilancarkan kelak.
Kata Aina atau nama sebenarnya, Nurul Aina Abdul Ghani, kerjasama tersebut bukanlah kolaborasi paduan vokal seperti yang diharapkan ramai.
“Melodi dan lirik lagu tersebut merupakan ciptaan saya dan Ernie. Bagaimanapun, akan dinyanyikan sepenuhnya oleh Ernie. Boleh dikatakan, lagu ini lagu pertama yang saya tulis dan berkolaborasi dengan orang lain,” katanya kepada Kosmo! Online.
Dalam pada itu, Aina turut memberitahu bahawa versatil, Elly Mazlein atau lebih dikenali sebagai Kak Lina Pom Pom juga akan merakamkan lagu ciptaannya.
“Kak Lina (Elly Mazlein) selalu cakap pada saya yang dia inginkan lagu Semalam 2.0. Jadi, saya berikan lagu yang dia mahukan.
“Insya-Allah, boleh kata dua lagu ini antara yang terawal saya beri peluang untuk orang lain nyanyikan. Sedikit demi sedikit. Kita tengok penerimaan pendengar nanti bagaimana,” ujar Aina, 27.

Aina juga sudah merakamkan dua single terbaharunya yang bakal dilancarkan serentak tidak lama lagi. Katanya, dua single tersebut saling berkaitan antara satu sama lain.
“Ada dua lagu yang sudah saya rakamkan iaitu lagu berentak balada pop dan R&B pop,” katanya.
Terdahulu, Aina mencipta pengaruh besar menerusi lagu ciptaan sendiri, Sumpah yang melayakkan dirinya bertanding di pentas Anugerah Juara Lagu ke-34 pada Februari lalu.
– K! ONLINE


Jualan arak mungkin dihadkan di Selangor
Oleh KOSMO!

9 Ogos 2020, 5:25 pm
Oleh ISKANDAR SHAH MOHAMED
SHAH ALAM – Penjualan arak bakal dihadkan di Selangor dalam membendung masalah-masalah sosial di negeri ini khususnya.
Menteri Besar Selangor, Datuk Seri Amirudin Shari berkata, perkara itu bagaimanapun masih dalam pertimbangan dan bergantung kepada kempen larangan meminum minuman keras di seluruh taman awam negeri ini.
“Kita akan pantau jualan arak tetapi semua itu bergantung kepada kempen ini dahulu,” katanya pada sidang akhbar selepas merasmikan kempen larangan merokok dan minuman keras di kawasan taman di Taman Tasik Shah Alam di sini, hari ini.
Turut hadir, Pengerusi Jawatankuasa Tetap Kerajaan Tempatan, Pengangkutan Awam Dan Pembangunan Kampung Baru negeri, Ng Sze Han dan Datuk Bandar Shah Alam, Datuk Haris Kasim.
Amirudin memberitahu, kempen advokasi selama dua atau tiga bulan akan dilaksanakan sebelum penguatkuasaan sepenuhnya larangan tersebut.

Ujar beliau, kempen larangan itu antaranya meliputi penyediaan papan tanda dan pengedaran risalah rasmi kepada orang ramai.
“Kaedah nasihat atau pendidikan seumpama itu dianggap penting dan kita tidak mahu rakyat menganggap ia dilakukan secara tergesa-gesa.
“Kita juga akan mengkaji pelaksanaan larangan itu di lokasi tumpuan umum lain bagi memastikan keselamatan kehormonian dan masyarakat pelbagai usia lebih terjamin,” katanya. – K! ONLINE.


Polis cari penduduk tidak keluar saring
Oleh KOSMO!

9 Ogos 2020, 4:51 pm
Oleh NUR NAZLINA NADZARI
KANGAR – Polis Perlis akan mencari penduduk yang enggan keluar membuat saringan Covid-19 bagi kluster Sivagangga sehingga ke rumah untuk meminta mereka berbuat demikian di Klinik Kesihatan Kuala Sanglang dekat sini dengan segera.
Ketua Polis Perlis, Datuk Surina Saad berkata, kehadiran penduduk dari Kampung Tanah Timbul ke klinik kesihatan tersebut pada semalam adalah 100 peratus.
“Hari ini pula giliran penduduk dari Kampung Kuala Sanglang,” katanya.
Beliau berkata demikian selepas membuat tinjauan di sekatan jalan raya (SJR) di jalan keluar masuk Sanglang berikutan pelaksanaan Perintah Kawalan Pergerakan Diperketatkan (PKPD) secara bersasar di Kampung Kuala Sanglang dan Kampung Tanah Timbul bermula malam semalam.
Kata Surina, polis akan membantu Kementerian Kesihatan Malaysia untuk mencari penduduk yang belum membuat saringan untuk dibawa ke klinik kesihatan.

“Senarai penduduk itu memang ada dan kita akan dapat mengesan jika ada yang tidak hadir,” ujarnya.
Sementara itu, beliau memberitahu, selain tiga SJR iaitu dua di Kampung Kuala Sanglang dan satu di Kampung Tanah Timbul, pihaknya turut mengenal pasti tiga lagi lorong tikus yang melibatkan jalan bendang.
Katanya, lorong tikus yang masing-masing dua di Kampung Kuala Sanglang dan satu di Kampung Tanah Timbul akan ditutup mulai 8 pagi esok iaitu setelah proses saringan selama dua hari bermula pada semalam tamat.
“Kita tidak boleh tutup lagi hari ini kerana penduduk masih lagi menggunakan jalan itu untuk hadir menjalani ujian saringan Covid-19.
“Daripada segi mendapatkan bekalan makanan pula, tidak menjadi masalah kerana kami membenarkan kedai dalam kawasan PKPD secara bersasar dibuka untuk penduduk kawasan itu,” ujarnya.
Tambah Surina, penghantaran perkhidmatan perlu seperti makanan juga dibenarkan masuk ke kawasan ini tanpa memerlukan surat kebenaran.
“Jika ada penduduk yang mahu keluar, mereka perlu mempunyai alasan yang kukuh dan nama mereka akan direkodkan,” katanya.-K! ONLINE


Selangor pantau rapat kontak kluster Sivagangga
Oleh KOSMO!

9 Ogos 2020, 4:56 pm
Oleh ISKANDAR SHAH MOHAMED
SHAH ALAM – Kerajaan Selangor memandang serius status seorang jemaah Surau Al-Jannah, Seksyen 23 di sini, yang mempunyai kontak rapat dengan pesakit Covid-19 berkaitan Kluster Sivagangga di Napoh, Jitra Kedah.
Menteri Besar, Datuk Seri Amirudin Shari berkata, pemantauan menyeluruh akan dilakukan menerusi Jawatankuasa Bencana Negeri dalam mendapatkan perkembangan dan maklumat berkaitannya.
“Kita setakat ini masih menunggu maklumat berhubung kontak rapat tersebut.
“Sekiranya individu itu didapati positif Covid-19, kita akan mengambil tindakan susulan lain kelak,” katanya ketika ditemui selepas merasmikan Kempen Larangan Larangan Meminum Arak Dan Merokok di Kawasan Taman Awam Selangor di Taman Tasik Shah Alam di sini, hari ini.
Turut hadir, Pengerusi Jawatankuasa Tetap Kerajaan Tempatan, Pengangkutan Awam Dan Pembangunan Kampung Baru negeri, Ng Sze Han dan Datuk Bandar Shah Alam, Datuk Haris Kasim.

Justeru, Amirudin meminta orang ramai supaya terus berwaspada dan mematuhi prosedur standard operasi (SOP) yang ditetapkan sepanjang Perintah Kawalan Pergerakan Pemulihan (PKPP).
“Kita perlu ingat bahawa Covid-19 masih ada di negara ini dan segala peraturan ditetapkan wajib dipatuhi bagi mengelak ia terus merebak,” katanya.
Kelmarin, Jabatan Agama Islam Selangor (JAIS) mengeluarkan arahan penutupan Surau Al-Jannah Jannah serta-merta apabila seorang jemaah dikesan mempunyai kontak rapat dengan individu positif Covid-19 berkaitan Kluster Sivagangga.
Situasi itu mengakibatkan penduduk yang menetap di sekitar surau itu meluahkan rasa bimbang dan mengambil langkah berjaga-jaga terutama memastikan anak-anak mengurangkan aktiviti luar. -K! ONLINE


BN sedia berunding dengan Bersatu – Annuar Musa
Oleh MOHD RASDAN AHMAD

9 Ogos 2020, 5:18 pm
KUALA LUMPUR – Barisan Nasional (BN) sedia berunding dengan Parti Pribumi Bersatu Malaysia (Bersatu) bagi menentukan pembahagian kerusi pada Pilihan Raya Negeri (PRN) Sabah tidak lama lagi.
Setiausaha Agungnya, Tan Sri Annuar Musa berkata, pihaknya menyambut baik kesediaan Bersatu mengurangkan jumlah kerusi yang akan ditandingi dan kedua-dua parti akan memastikan kerjasama baik di antara mereka berterusan.
“Saya mengalu-alukan kenyataan Setiausaha Agung Bersatu, Datuk Seri Hamzah Zainudin bahawa mereka bersedia bertanding sejumlah kerusi yang lebih rendah dari apa yang digembar-gemburkan sebelum ini. Insya-Allah kita akan berunding secara lapang dada.
“Apa yang menjadi keutamaan ialah mengukuhkan penyatuan bagi membolehkan agenda rakyat disempurnakan,” katanya menerusi ciapan dalam laman Twitter miliknya hari ini.
Semalam, Hamzah menyatakan kesediaan Bersatu untuk berkompromi dengan rakan sekutu dalam Perikatan Nasional (PN) berhubung agihan kerusi dalam PRN Sabah.
Dalam pada itu, Annuar menyifatkan parti baharu yang bakal ditubuhkan oleh bekas Perdana Menteri ke-7, Tun Dr Mahathir Mohamad sebagai usaha menjadi dinasti keluarganya.

“Banyak juga parti politik terbentuk untuk membela dan mempertahan legasi dan ego individu, tidak kurang untuk menjaga dinasti dan keluarga. Rakyat cuma pelapik dan alasan,” jelasnya. – K! ONLINE.


Jururawat warganegara Malaysia meninggal dunia di Madinah
Oleh AHMAD SHAHERMAN SHAMSURI

9 Ogos 2020, 6:45 pm
KUALA LUMPUR – Seorang jururawat warga Malaysia yang bertugas di Madinah, Arab Saudi meninggal dunia kelmarin.
Mangsa yang dikenali sebagai Nor Afizah Mohd. Salleh, 48, menghembuskan nafas terakhir pada pukul 11.30 pagi di Saudi German Hospital, Madinah.
Difahamkan, mangsa yang berasal dari Gelang Patah, Johor meninggal dunia akibat ‘Pulmonary Embolism’ atau darah beku dalam saluran darah ke paru-paru.
Menurut hantaran yang dimuat naik di laman Facebook Kelab Rakyat Malaysia di Riyadh (KRMR) Riyadh, Nor Afizah sebelum ini bertugas sebagai jururawat di Hospital King Faisal, Riyadh dan baru sahaja berpindah ke Madinah.
Tambah hantaran itu, Nor Afizah meninggalkan suami serta dua orang anak berumur enam dan sembilan tahun.
“Doakan dipermudahkan urusan jenazah Allahyarhamah dan dapat dikebumikan di Perkuburan Baqi, inshaAllah,”KRMR Riyadh lagi.

Sementara itu, menurut seorang rakannya, Yoges Paramaguru telah meninggalkan komen pada hantaran yang dimuat naik di Facebook KRMR Riyadh : Fiza (Nor Afizah) seorang yang suka senyum, tidak pernah marah.
Seorang lagi rakannya, Annusiaya Arumugham turut meninggalkan komen : Fiza seorang insan baik, lemah lembut. Takziah buat keluarga.- K! ONLINE.


Penyu agar terperangkap dalam timbunan kayu mati diselamatkan bomba
Oleh MOHD AZLI ADLAN

9 Ogos 2020, 5:36 pm
KEMAMAN – Seekor penyu agar betina ditemui terperangkap di dalam timbunan tunggul pokok kayu mati di Pantai Cagar Hutan, Kampung Labohan, Kerteh dekat sini hari ini sebelum diselamatkan pasukan bomba.
Pegawai Pusat Gerakan Operasi Jabatan Bomba dan Penyelamat Terengganu, Shahrizal Shamsudin berkata, penyu seberat 150 kilogram tersebut ditemui penduduk di bawah timbunan tunggul kayu mati itu pada pukul 8.20 pagi.
“Sepasukan anggota bomba dari Balai Bomba dan Penyelamat Kerteh di sini telah bergegas ke lokasi kejadian sebaik menerima maklumat.
“Kerja-kerja memotong tunggul pokok kayu itu terpaksa dilakukan bagi mengeluarkan haiwan reptilia terbabit,” katanya kepada pemberita di sini hari ini.
Shahrizal berkata, penyu agar betina yang dipercayai tersesat berkenaan berjaya dikeluarkan dalam keadaan selamat setelah kerja-kerja pemotongan tunggul kayu selesai.
Beliau berkata, pemeriksaan mendapati haiwan reptilia itu tidak mempunyai sebarang kecederaan sebelum dilepaskan semula ke laut. – K! ONLINE.


JKM Perlis sedia untuk tambahan bantuan makanan
Oleh KOSMO!

9 Ogos 2020, 5:48 pm
Oleh NUR NAZLINA NADZARI
KANGAR – Jabatan Kebajikan Masyarakat (JKM) Perlis bersedia untuk menyalurkan tambahan bantuan makanan ke kawasan Perintah Kawalan Pergerakan Diperketatkan (PKPD) di Sanglang di sini.
Timbalan Pengarahnya, Che Ahmad Che Noor berkata, pihaknya akan menunggu keputusan daripada Kementerian Kesihatan Malaysia (KKM) sekiranya memerlukan penambahan barangan makanan untuk penduduk.
“Hari ini JKM bersama Majlis Agama Islam dan Adat Istiadat Melayu Perlis (MAIPs) dan sukarelawan telah menghantar sebanyak 75 bungkusan makan.
“Fokus pada hari ini adalah menghantar bantuan makanan kepada Kampung Tanah Timbul dan esok pengagihan akan dibuat mengikut keperluan yang dimaklumkan KKM,” katanya ketika ditemui di hari ini.
Kata beliau, pihaknya bersama sukarelawan dan MAIPs akan terus memberi bantuan terutamanya kepada dua buah kampung yang terlibat dengan PKPD iaitu Kampung Kuala Sanglang dan Kampung Tanah Timbul.

“Penduduk di dua kampung ini dinasihatkan untuk sentiasa mematuhi prosedur operasi standard (SOP) bagi mencegah penularan wabak tersebut,” tambahnya.- K! ONLINE.


Dua remaja langgar lampu isyarat maut
Oleh AHMAD SHAHERMAN SHAMSURI

9 Ogos 2020, 1:50 pm
SERDANG – Padah melanggar lampu isyarat merah, dua remaja maut selepas motosikal yang dinaiki mereka dilanggar dua buah kereta di Jalan Puchong berhampiran lampu isyarat Bukit Kuchai, di sini awal pagi tadi.
Dalam kejadian kira-kira pukul 1.44 pagi itu, kedua-dua mangsa iaitu penunggang dan pembonceng motosikal masing-masing berusia 16 tahun disahkan meninggal dunia di lokasi kejadian.
Ketua Polis Daerah Serdang, Asisten Komisioner Ismadi Borhan berkata, kemalangan dipercayai berlaku apabila kedua-dua remaja yang menunggang sebuah motosikal telah melanggar lampu isyarat merah.
Menurut beliau, motosikal itu kemudiannya bertembung dengan sebuah kereta yang baru bergerak ketika lampu hijau di lorong sebelah kanan.
“Akibat perlanggaran itu, motosikal mangsa telah tercampak ke laluan sebelah kiri jalan. Pada masa yang sama datang sebuah kereta lain telah melanggar mereka.
“Kedua-dua mangsa bersama motosikal mereka diseret kira-kira 50 meter dan disahkan meninggal dunia di tempat kejadian,” katanya dalam satu kenyataan di sini hari ini.

Ismadi berkata, mayat kedua-dua mangsa kemudiannya dibawa ke Hospital Serdang untuk tindakan lanjut.
Kes disiasat mengikut Seksyen 41(1) Akta Pengangkutan Jalan 1987.-K! ONLINE


Laporan polis berita kematian Pak Lah dibuat esok
Oleh SAIRUL ZAMRI MISRANI

9 Ogos 2020, 3:04 pm
KUALA LUMPUR – Satu laporan polis terhadap mesej tular palsu yang mengaitkan kematian bekas Perdana Menteri kelima, Tun Abdullah Ahmad Badawi akan dibuat esok.
Pegawai Khasnya, Datuk Jefridin Atan berkata, beliau memandang serius berkenaan mesej tular berkenaan dan akan menghadirkan diri untuk membuat laporan polis pagi esok di Ibu Pejabat Polis (IPD) Daerah Putrajaya.
“Perkara ini tidak boleh dibiarkan, mesej tular palsu ini adalah fitnah semata-mata dan menyusahkan rakyat. Sepatutnya rakyat memohon doa agar Pak Lah panjang umur dan sihat sejahtera di samping keluarga.
“Kematian bukan isu yang boleh dimainkan. Saya akan serahkan kepada polis untuk membuat siasatan lanjut tentang perkara ini,” katanya ringkas dalam satu kenyataan.
Hari ini, netizen sekali lagi dihidangkan dengan berita palsu menerusi penularan tangkap layar paparan Facebook yang mengaitkan kematian Pak Lah.
2 Ogos lepas, mesej yang sama turut digembar-gemburkan dan Jefridin yang mewakili Pejabat Tun Abdullah Ahmad Badawi menafikan berita tular berhubung keadaan kesihatan bekas pemimpin negara itu dan menyatakan Pak Lah berada dalam keadaan sihat bersama keluarga tersayang. -K! ONLINE


Bengkel kereta terbakar, tujuh kenderaan musnah
Oleh KOSMO!

9 Ogos 2020, 1:38 pm
Oleh ZAKI SALLEH
IPOH – Tujuh kenderaan musnah dalam kebakaran di sebuah bengkel membaiki kereta di Jalan Sauk, Kampung Baru Buntong di sini pagi ini.
Kejadian yang berlaku kira-kira pukul 9 pagi itu menyebabkan 80 peratus premis itu terbakar.
Ketua Operasi Balai Bomba dan Penyelamat (BBP) Ipoh, Mahmud Azaddin Najamuddin berkata, pihaknya menerima panggilan kecemasan pada pukul 9.09 pagi.
“Sejurus itu, sepasukan anggota berserta jentera bergegas ke tempat kejadian.
“Setiba di lokasi didapati kebakaran membabitkan sebuah bengkel serta tujuh kenderaan yang diletak di luar bengkel,” katanya.

Operasi pemadaman turut dibantu anggota BBP Pasir Puteh, sukarelawan bomba Pekan Baru dan Menglembu
Mohamadul Ehsan berkata, tiada mangsa dilaporkan kerana bengkel berkenaan ditutup pada hujung minggu. -K! ONLINE


[VIDEO] Polis panggil Asri Janggut
9 Ogos 2020, 2:35 pm
SUNGAI BULOH- Polis Diraja Malaysia (PDRM) akan memanggil pemilik akaun Facebook ‘Asri Janggut’ untuk memberi keterangan susulan video tular mengenai premis judi dan rokok seludup di Bandar Baru Sungai Buloh, di sini yang disiarkan di Facebook Hot Burger Malaysia.
Ketua Polis Daerah Sungai Buloh, Superintendan Safa’aton Abu Bakar berkata, kertas siasatan terhadap pemilik akaun itu dibuka susulan laporan polis yang dibuat oleh seorang Pegawai Kanan Polis dan Majlis Bandaraya Shah Alam (MBSA).
“Pengadu merasakan video yang tular di media sosial tersebut boleh menimbulkan fitnah dan merosakkan imej pengadu sebagai Ketua Polis Balai Sungai Buloh, Ibu Pejabat Daerah Sungai Buloh, PDRM dan juga kredibiliti Ketua Polis Selangor dalam menangai kegiatan perjudian di Kawasan Sungai Buloh kerana maklumat yang diberikan dalam video tersebut tidak tepat,” katanya dalam satu sidang akhbar di sini tengah hari tadi.
Susulan itu, pemilik akaun disiasat mengikut Seksyen 500 Kanun Keseksaan, Seksyen 504 Kanun Keseksaan, dan Seksyen 233 Akta Komunikasi dan Multimedia.
Ujarnya, pihaknya sudah pun mengenal pasti identiti pemilik akaun Facebook Asri Janggut. -K! ONLINE